Anjing Berkepala Dua & Pembedahan Pemindahan Kepala

Kewujudan haiwan yang mempunyai fizikal
aneh ini sudah tidak asing lagi kepada masyarakat dunia. Kerana sudah terdapat
banyak kes yang dilaporkan di dalam media massa, berkenaan peladang dan
penternak haiwan yang menemukan haiwan ternakan mereka memperoleh zuriat
berkepala dua.

Tetapi, di sebalik kejadian alam yang aneh itu, terdapat sebuah eksperimen “menakutkan” yang telah dijalankan pada tahun 1950-an oleh seorang saintis dari Rusia.

Eksperimen tersebut dijalankan dengan
objektif untuk mengkaji sama ada pemindahan atau dalam bahasa inggerisnya
(“transplant”) kepala yang didatangkan dari satu tubuh badan, boleh
dipindahkan ke satu tubuh badan yang lain.

Saintis gila ataupun seorang genius?

Saintis yang menjadi tumpuan di dalam
artikel serta eksperimen ini adalah Dr. Vladimir Petrovich Demikhov yang
berasal dari Kesatuan Soviet, kini Rusia.

Walaupun sesetengah pihak menganggap
bahawa eksperimen ini sebagai salah satu cubaan untuk melanggar norma semulajadi
atau mungkin cubaan ‘menjadi Tuhan’, tetapi untuk mengatakan bahawa Demikhov
ini sebagai seorang saintis yang gila (“Mad Scientist”) adalah sangat
tidak adil dan keterlaluan.

Ini kerana, dengan hasil penyelidikan
serta eksperimen beliau ini lah yang membolehkan pakar perubatan pada zaman
moden kini melakukan pemindahan organ kepada manusia.

Sebelum dari ekperimen anjing berkepala dua itu lagi, Demikhov sememangnya seorang yang pakar di dalam bidang (“transplantology”). Selepas beliau dengan jayanya, melaksanakan beberapa prosedur pembedahan pemindahan organ utama misalnya seperti paru-paru dan jantung dari seekor anjing, ke seekor anjing yang lain.

Terma “transplantology” itu
direka oleh beliau sendiri yang membawa maksud pengajian tentang pemindahan
organ.

Selain daripada menjadi seorang yang pakar
di dalam bidang pembedahan pemindahan organ, Demikhov turut menjadi pelopor
(“pioneer”) kepada;

• Penggunaan
(“immunosuppresants”) di dalam pembedahan organ, iaitu sejenis ubatan
yang mengawal tindak balas sistem imunisasi badan terhadap organ yang baru
dipindahkan.

• Beliau juga turut bertanggungjawab
kepada penciptaan mesin mekanikal bantuan kardiak (jantung artifisial) yang
pertama dalam dunia pada tahun 1937. Sebuah mesin yang dicipta bagi membantu
mengambil alih fungsi jantung untuk mengepam dan mengedarkan darah.

Seterusnya, Demikhov juga turut dikenali
sebagai individu pertama yang berjaya melakukan pembedahan pemindahan jantung
terhadap seekor anjing pada tahun 1946. Prosedur pembedahan ini merupakan 21
tahun lebih awal daripada prosedur pembedahan pemindahan jantung kepada manusia
yang pertama.

Walau bagaimanapun, di sebalik kejayaan
dan sumbangan Demikhov di dalam bidang ini, beliau tetap dicemuh oleh mereka
yang berada di luar komuniti perubatan berikutan eksperimen ‘berani’ yang
beliau jalankan, iaitu eksperimen memindahkan kepala seekor anjing ke seekor
anjing yang lain.

Permulaan Eksperimen

Selepas berjaya menjalankan pembedahan
organ utama seperti paru-paru dan jantung dari seekor anjing ke seekor anjing
yang lain, Demikhov ingin pergi lebih jauh dengan memindahkan organ paling
penting yang dimiliki oleh haiwan dan manusia, iaitu otak.

Demikhov dikatakan telah memperoleh ilham
ini daripada rakan sejawat beliau iaitu Dr. Sergei Bryukhonenko. Seperti
Demikhov, kejayaan dan sumbangan Bryukhonenko juga terlepas dari pandangan
orang awam disebabkan oleh eksperimen yang beliau jalankan terhadap anjing.

Di dalam kes Bryukhonenko pula, eksperimen
beliau yang paling dikenali adalah dengan meletakkan beberapa kepala anjing
yang telah dipotong tersebut, untuk terus-menerima bantuan peredaran darah dari
mesin mekanikal justeru membolehkan anjing-anjing tersebut hidup untuk beberapa
jam selepas kepalanya dipotong. Ia dilakukan bagi mengkaji tentang kebolehan
otak untuk terus hidup dan berfungsi seperti biasa, walaupun selepas trauma
melampau seperti dipenggal dan sebagainya.

Berbalik ke Demikhov pula, idea pembedahan
beliau sangat mudah, namun boleh dikatakan mengejutkan. Beliau ingin
membuktikan bahawa otak ini seperti organ lain boleh dibedah dan dipindahkan
dengan memotong kepala anjing itu, memberi bantuan peredaran darah seperti di
dalam kes Bryukhonenko, dan memindahkannya ke atas badan seekor anjing yang
lain.

Kesemua sekali, Demikhov dipercayai telah
melakukan eksperimen ini lebih 24 kali dengan taraf kejayaan yang berbeza-beza
bagi setiap eksperimen. Maksudnya, ‘subjek’, atau anjing di dalam eksperimen
itu berjaya hidup untuk beberapa hari dan berkebolehan untuk bertindakbalas
terhadap rangsangan seperti bunyi, sentuhan dan sebagainya.

Walau bagaimanapun, selepas pembedahan pemindahan yang berjaya, anjing-anjing tersebut mati tidak lama kemudian hasil daripada tindak balas sistem imunisasi disebabkan kekurangan ubatan mengawal sistem imunisasi (“immunosuppressants”).

Dan sememangnya saintis dan pakar
perubatan lain berasa skeptik kepada pendedahan Demikhov terhadap eksperimen
beliau, dan mahukan bukti yang kukuh. Mereka menganggap eksperimen tersebut hanyalah
sebahagian daripada propaganda kemajuan perubatan Soviet.

Demikhov dalam usaha untuk melenyapkan
suara-suara skeptik mereka, menjemput pihak Life Magazine pada tahun 1959,
untuk menyaksikan sendiri serta mendokumentasi prosedur pembedahan pemindahan
tersebut dijalankan.

Dokumentasi Eksperimen Demikhov oleh Life Magazine

Semasa jurugambar dari pihak Life Magazine
yakni Howard Sochurek memasuki ke ruang pembedahan di Moscow First Medical
Institute, beliau disambut oleh salakan dari seekor anjing yang mempunyai kesan
cukuran di sekeliling perutnya.

Seterusnya, Dr. Vladimir Petrovich
Demikhov bertindak memperkenalkan diri dan pembantu beliau Dr. Vladimir
Mikhailovich Goriainov. Turut berada bersama di dalam dewan bedah itu merupakan
seorang doktor lelaki lain dan seorang jururawat wanita berpakaian lengkap
sedia untuk proses pembedahan.

Demikhov kemudian memperkenalkan subjek
eksperimen kepada wartawan, iaitu anjing betina bersaiz kecil bernama Shavka
berumur 9 tahun yang dicukur badannya itu tadi.

Kemudian, Demikhov menjelaskan kepada
wartawan bahawa Shavka ini akan dibedah pada bahagian tengah badannya untuk
dijahit atau disambung kepada bahagian atas leher anjing perumah @ hos, yakni seekor
anjing dari baka German Shepherd, bersaiz besar dinamakan Brodyaga, sambil
menunjukkan jari beliau ke arah anjing itu yang berada di atas meja bedah dalam
keadaan bius.

Secara tiba-tiba, datang seekor lagi
anjing bernama Palma yang dibawa oleh pembantu Demikhov. Demikhov kemudian
bertanya kepada wartawan tersebut;

“Anda nampak apa-apa yang aneh pada
anjing ini?” Sambil menunjukkan pada bahagian dada anjing tersebut yang
mempunyai kesan jahitan.

Demikhov kemudian menceritakan bahawa
anjing tersebut baru sahaja 6 hari menjalani proses pembedahan ‘penambahan
jantung’.

“Pembedahan itu memerlukan kami untuk
mengubah sedikit struktur paru-paru anjing ini. Seperti yang anda lihat, anjing
ini dalam keadaan sihat dan kembali pulih selepas pembedahan.”

Proses Pembedahan Shavka & Brodyaga

Pasukan perubatan yang terlibat mula
mempersiapkan pelbagai peralatan yang diperlukan dalam pembedahan tersebut.
Demikhov dan pembantu beliau, Goriainov, mula membasuh tangan dengan teliti
serta memulakan persiapan dengan memakai sarung tangan lateks dan topeng bedah
masing-masing.

Pemotongan pertama dilakukan kepada
bahagian pangkal leher anjing perumah iaitu Brodyaga, mendedahkan urat jugular,
aorta dan segmen saraf tunjang. Kemudian, mereka menggerudi pula dua lubang
kecil pada bahagian tulang saraf tunjang itu, untuk dimasukkan 2 tali plastik
berwana merah dan putih pada setiap satu lubang yang digerudi. Proses ini
menggambil masa 40 minit.

Tumpuan pasukan perubatan mula beralih
kepada Shavka yang akan menjadi parasite ‘menumpang’ tubuh Brodyaga. Shavka
diletakkan dalam keadaan bius dan tiub pernafasan dimasukkan melalui mulutnya.

Bahagian kepala Shavka dibalut oleh 1
tuala, manakala bahagian badan pula dibalut 1 tuala yang lain. Hanya
meninggalkan bahagian yang dicukur sahaja terdedah untuk proses pembedahan.

Mereka seterusnya memulakan pembedahan
untuk mendedahkan bahagian dalaman Shavka. Pada masa ini, salur darah anjing
itu dijahit dengan benang bagi mengelakkan dari darah terus mengalir keluar.
Selepas itu, Demikhov memisahkan tulang belakang atau saraf tunjang Shavka.

Walaupun badan Shavka kini sudah terputus
dua, bahagian kepala, kaki hadapan serta organ penting seperti paru-paru dan
jantung masih lagi bersambung. Seterusnya, bermula fasa ketiga dan paling
penting di dalam pembedahan ini.

Salur darah utama Shavka perlu
disambungkan dengan salur darah dari anjing perumah yakni Brodyaga. Perkara ini
dilakukan Demikhov dengan memisahkan arteri Shavka, kemudian dengan menggunakan
alat stapler pembedahan, ia disambungkan kepada salur darah utama yang terdedah
pada leher Brodyaga itu. Shavka yang kini menerima nutrien dan oksigen dari
darah Brodyaga, tidak lagi memerlukan organ penting iaitu paru-paru dan
jantungnya di mana kedua-duanya dibedah dan dikeluarkan.

Seterusnya, kedua-dua tali plastik yang
sebelum ini dimasukkan ke bahagian tulang saraf tunjang Brodyaga, kini
digunakan untuk mengikat dan mengukuhkan posisi kepala dan kaki hadapan Shavka
ke bahagian leher Brodyaga itu. Demikhov dan Goriainov kemudian menjahit
kembali kulit dua ekor anjing yang tubuhnya kini menjadi 1 itu. Operasi
pembedahan dari mula hingga berakhir mengambil masa 3 jam 30 minit.

Bagi Demikhov dan Goriainov, pembedahan
ini adalah pembedahan yang ke-24 bagi mereka sejak 10 tahun memulakan
eksperimen ini. Demikhov mengatakan bahawa masa singkat 3 jam 30 minit yang
diambil, adalah hasil pengalaman daripada pelbagai prosedur pembedahan yang
dijalankan. Tambah beliau lagi, pembedahan pertama dilakukan mereka berdua
mengambil masa 12 jam. Bermaksud mereka berdua telah menyempurnakan teknik dan
proses ini boleh dianggap hanya sekadar rutin bagi mereka.

Beberapa jam kemudian, Demikhov membuka sarung tangan lateks beliau dan mula memeriksa keadaan ‘kedua-dua’ ekor anjing tersebut. Shavka dan Brodyaga masing-masing menunjukkan tindak balas daripada rangsangan. Kedua-dua kepala itu mempunyai deria pendengaran, mampu melihat, mempunyai deria bau serta mampu menelan makanan dan minuman, membuktikan bahawa pembedahan tersebut berjaya.

Walau bagaimanapun, bahagian tekak Shavka tidak disambungkan ke perut Brodyaga. Bermakna, apa yang diminum atau dimakan Shavka akan mengalir keluar melalui tiub yang disambungkan. Seperti yang telah dinyatakan di atas, Shavka hanyalah seperti seekor ‘parasit’ yang menumpang dan berkongsi nutrien dari anjing perumah yakni Brodyaga.

Kira-kira 4 hari selepas pembedahan
tersebut, kedua-dua Shavka dan Brodyaga ditemui mati pada waktu malam. Hasil
pemeriksaan menunjukkan bahawa salah satu daripada salur darah di leher
tersimpul. Demikhov berkata, jika tidak kerana kemalangan tersebut,
anjing-anjing ini mungkin dapat bertahan lebih lama daripada anjing dari
pembedahan sebelumnya, yang hidup selama 29 hari sebelum mati.

Pengakhiran

Walaupun terdapat potensi besar disebalik
kajian Demikhov, disebabkan oleh eksperimen anjing berkepala dua yang
dijalankan oleh beliau, potensi tersebut seolah-olah telah diabaikan oleh majoriti
daripada komuniti saintifik pada waktu itu.

Namun begitu, masih ada saintis yang
optimis terhadap kajian Demikhov dan beliau adalah seorang neurosaintis dari
Amerika Syarikat iaitu Dr. Robert White. White yang diilhamkan oleh kejayaan
eksperimen Demikhov, turut menjalankan eksperimen pada tahun 1970, tetapi beliau
menggunakan monyet rhesus sebagai subjek.

Sementara kedua-dua eksperimen mereka
berdua secara asasnya hampir sama, White tidak memindahkan kepala monyet,
kepada badan monyet sempurna yang lain. Beliau bagaimanapun lebih ‘berani’,
dengan memindahkan kepala dari seekor monyet ke badan seekor monyet lain yang ‘dibuang’
kepalanya.

Dengan berbuat begitu dan tanpa saraf
tunjang yang dapat disambungkan berikutan prosesnya terlalu rumit, monyet
tersebut bagaimanapun ditakdirkan untuk lumpuh. Namun salur darah utama, salur
udara dan tekak dapat disambungkan kepada badan monyet hos.

Selain daripada isu lumpuh, eksperimen
White boleh dikatakan berjaya (untuk satu tahap), kerana apabila monyet itu
sedar daripada dibius, ia telah menggigit jari pembantu perubatan yang sedang
memeriksa keadaannya. Monyet tersebut bagaimanapun hanya dapat hidup selama 8
hari sebelum ‘kepala’ nya berdepan serangan daripada sistem imunisasi badan.

Dengan keputusan yang diperoleh dari
eksperimen itu, Dr. White berpendapat bahawa, mungkin tidak lama lagi, manusia
juga boleh menjalani pembedahan seperti ini.

Tetapi seperti biasa, eksperimen yang
berada luar dari norma masyarakat ini, pasti akan berdepan dengan masalah sama
ada dari segi etika, moral dan justifikasi sosial terhadap prosedur yang
dilakukan.

RUJUKAN:

Min Lang, John Tsiang, Nina Z Moore, Mark
D Bain, Michael P Steinmetz. “A Tribute to Dr Robert J. White” (2018). Neurosurgery,
Volume 85, Issue 2. Academic OUP.

“Russia Two Headed Dog, How Shavka Joined
Brodyaga”. Life Magazine 20 July 1959.

V. P. Demikhov: (Experimental transplantation
of the essential organs for living.)

Keiji Sang, Hideo Terao, Isao Hayakawa, Shuji
Kamano and Isamu Saito. (1964). “Experimental Transplanation of the Head -Two
Headed Dog-“ Dept. of Neurosurgery, Faculty of Medicine, University of Tokyo.
Neurologia medico-chirurgica Vol. 6, pp. 35-38.

At the Cutting Edge of the Impossible. A
Tribute to Dr. Vladimir Petrovich Demikhov. Retrieved from:
https://www.ncbi.nlm.nih.gov/pmc/articles/PMC2763473/

Inside the Soviets’ Cold War experiments
to create TWO-HEADED DOGS – and how one of these monsters lived for a month.
Retrieved from: The Sun


Frane Selak: Orang Paling Bertuah Di Dunia

Frane Selak ini kalau dilihat, hanyalah seorang manusia Crotia yang biasa. Walau bagaimanapun, entah kenapa takdir seolah-olah cintakannya. Setakat ini, dia sudah terselemat daripada kem4tian sebanyak tujuh kali dan juga memenangi duit judi sebanyak 800,000 Euro.

Kali pertama dia berhadapan dengan m4ut adalah pada tahun 1962. Keretapi yang dinaikinya tiba tiba tergelincir daripada landasan jatuh ke dalam sungai. Seorang penumpang selamat menariknya ke tempat yang lebih selamat dan Frane hanya mengalami patah tangan dan hipotermia. Sekitar 17 penumpang yang lain m4ti l3mas.

Pada tahun 1963,
yakni tahun berikutnya, Frane telah menaiki kapal terbang tapi pintu kapal
terbang tersebut rosak dan Frane disedut keluar daripada tempatnya. Namun,
nasibnya selamat kerana dia jatuh di bawah timbunan jerami. Sekitar 19 orang m4ti
akibat kes ini.

Tiga tahun
selepas itu, pada tahun 1966, bas yang dinaiki Frane tergelincir dan terjatuh
ke dalam sungai. 4 orang m4ti kelemasan tapi Frane masih tetap selamat. Dia
hanya mengalami luka kecil dan lebam dan kemudiannya berenang ke tepi sungai.

Semua jenis
kenderaan besar Frane dah rasa, masalah kereta ada tak? Jawapannya, ada. Pada
tahun 1970, kereta Frane telah terbakar tapi Frane sempat membawa dirinya
keluar sebelum meletup. Tiga tahun kemudiannya, enjin kereta Frane telah
mengalami masalah di mana minyak panas dari pam yang rosak memasuki enjin.
Hasilnya, api keluar dari penghawa dingin keretanya dan rambutnya rosak terbakar.
Itu sahajalah kasualiti yang Frane dapat. Luka apa semua tiada.

Pada tahun 1995,
Frane telah dilanggar oleh sebuah bas. Dia cedera teruk ke? Tak, hanya cedera
kecil. Tahun berikutnya, 1996, sebuah trak hampir melanggar kereta yang
dibawanya. Namun, kereta terbabas ke penghadang jalan dan Frane tercampak
keluar. Keretanya jatuh ke gaung tapi Frane selamat kerana sempat berpaut pada
sepohon pokok.

Semasa Frane
berusia 73 tahun, pada tahun 2003, dia telah memenangi wang loteri sebanyak
800,000 Euro, atau sekitar $1,110,000 dollar. Setelah membeli rumah dan bot,
dia memilih untuk membahagikan baki yang lain kepada keluarganya.

Bak kata kawan
Kelantan aku, mungkin Frane ini antara golongan ‘nate benghing’.

RUJUKAN:

“Fortune
smiles on unluckiest man”. The Scotsman. 18 June 2003. Retrieved 9
March 2014.

Hough, Andrew
(14 May 2010). “Frano Selak: ‘world’s luckiest man’ gives away his lottery
fortune”. The Telegraph. Retrieved 9 March 2014.


Runtuhnya Istana Putih Al-Madain Dan Terpadamnya Api Abadi Sembahan Majusi

Menurut kepercayaan agama Islam, sebelum kelahiran Muhammad Rasulullah saw di atas muka Bumi ini, Allah swt telah menunjukkan beberapa tanda-tanda kecil dan besarnya diantaranya adalah kedatangan angkatan pasukan tentera bergajah milik Raja Abrahah al-Ashram dari Yaman yang bertujuan untuk menghancurkan Kaabah di Mekah tetapi berakhir dengan kekalahan pasukannya diserang lemparan batuan api dari neraka oleh sekawan burung Ababil yang dikirim oleh Allah swt.

Kemusnahan tentera Abrahah bukan sahaja menunjukkan Allah swt ingin memelihara ‘rumahnya’ Kaabah, tetapi menjaga bumi Mekah yang akan melahirkan seorang utusan yang terakhir.

Muhammad Rasulullah saw dilahirkan di kota Mekah pada tanggal 12 Rabiulawal pada tahun Gajah (digelar tahun gajah kerana peristiwa serangan angkatan tentera Abrahah) dan di dalam hitungan kalendar Masihi, baginda dilahirkan sekitar tahun 570 M.

Ada beberapa peristiwa yang luar biasa berlaku pada malam kelahiran Nabi Muhammad saw, tetapi di sini akan difokuskan hanya kepada tiga peristiwa sahaja iaitu:

1. Runtuhnya 14 buah menara Istana Putih milik Kisra Parsi.

2. Terpadamnya api yang disembah oleh penganut agama Majusi (menyembah api).

3. Keringnya tasik Salwaah, iaitu sebuah tasik yang dianggap suci oleh penganut agama Majusi.

RUNTUHNYA MENARA ISTANA PUTIH AL-MADAIN.

• Empayar Parsi pada waktu ini dipimpin oleh Dinasti Bani Sasan dibawah pemerintahan Kisra Khosrow I atau digelar Anushiruwan (501-579 M).

• Pusat pemerintahannya di kota kuno Ctesiphon (bekas pusat pemerintahan empayar Parthia) yang menaungi tujuh buah kota lainnya. Betapa besar dan kayanya wilayah ini sehingga ianya pernah menjadi rebutan diantara kuasa empayar Rom dan Parthia.

Kawasannya terletak di sebelah timur sungai Tigris.

• Di pusat pemerintahan inilah terletaknya sebuah kediaman pemimpin yang paling gah pada masa itu atau ianya lebih dikenali sebagai panggilan ‘Istana Putih Kisra’.

• Istana Putih dipanggil sebagai Shâhigân-e Sepid dan kemudian hari ianya dikenali sebagai Taq-i Kisra.

• Kemegahan istana ini adalah, ruangan singgahsana pemimpin yang setinggi 110 kaki dan istananya ini mempunyai ruangan penyimpanan yang paling kebal terbesar yang dibina oleh empayar Parsi pada masa itu.

• Bangsa Arab pada masa ini menggelarkan ibukota empayar Parsi dengan nama ‘al-Madain’ (kota segala kota) kerana al-Madain merupakan bandar terbesar sepanjang abad keenam Masihi.

Abad keenam Masihi meliputi tahun sekitar 501 Masihi sehingga 600 Masihi.

• Pada malam kelahiran Rasulullah saw, dikatakan bahawasanya 14 buah menara/tiang Istana Putih runtuh setelah bumi Parsi dilanda gegaran yang kuat.

Balkoni utama Istana Putih juga runtuh terbelah dua bahagian menyembah bumi.

• Kisra Parsi, Khosrow I berjaga semalaman menemui para rahib, ahli agama Majusi untuk memohon petunjuk tentang bencana yang berlaku tersebut. Salah seorang rahibnya mengkhabarkan tentang peristiwa yang berlaku ini ada kaitannya dengan kemunculan seorang manusia dari tanah Arab yang bakal meruntuhkan empayar Parsi.

Keadaan ini membuatkan Kisra Parsi mula mengambil langkah berjaga-jaga untuk mempersiapkan diri menghadapi sesuatu yang bahaya dari tanah Arab.

• Tetapi segala usaha para kisra lain setelah kematian Kisra Khosrow I hanya nihil. Istana Putih yang berada di dalam kekuasaan empayar Parsi selama ribuan tahun jatuh ke tangan bangsa Arab pada tahun 637 M. Bangsa Arab Islam mengambil alih kawasan ini lalu meletakkan di bawah pemerintahan Khulafa ar-Rasyidin Umar al-Khattab, sekaligus menamatkan pemerintahan Bani Sasan buat selama-lamanya.

TERPADAMNYA API SEMBAHAN AGAMA MAJUSI.

• Di manakah lokasi yang dikatakan apinya menyala selama ribuan tahun dan tidak pernah terpadam? Mengikut beberapa sumber bacaan, api yang dinyalakan ini dipastikan terletak di salah satu kuil api sembahan penganut agama Majusi. Berikutan beberapa maklumat, ‘eternal fire’ yang terpadam dalam peristiwa ini terletak di suatu lokasi bernama Istahrabad. Tetapi sumber lain pula mengatakan, api yang menyala selama ribuan tahun di kesemua kuil di bawah jajahan empayar Parsi terpadam terus pada malam kelahiran baginda.

• Sebenarnya pada zaman pemerintahan Bani Sasan, mereka telah membina banyak benteng yang kukuh serta ratusan mungkin ribuan kuil menyembah api kerana Dinasti Bani Sasan menjadikan agama Majusi sebagai agama rasmi empayarnya. Pada masa kini, hanya ditemui beberapa buah sahaja kuil api yang masih terselamat di sekitar wilayah negara Iran kerana kebanyakan kuil api ini dihancurkan oleh tentera Islam ketika mereka mula memasuki dan membebaskan beberapa kota serta daerah di tanah Parsi.

• Diantara kuil api yang terselamat pada masa itu adalah kuil api Atashgha yang terletak di puncak bukit dalam daerah Isfahan, Iran berketinggian sekitar 210 meter. Mungkin kerana kedudukannya terlalu tinggi pada waktu itu, tentera Islam tidak memusnahkan ia kerana kawasannya yang licin dan berbahaya.

Tanda terpadamnya api ini menunjukkan bahawasanya telah lahir seorang manusia yang bakal memadamkan kepercayaan menyembah api dan akan membawa ajaran baru yang bakal menjadi tentangan kuat ke atas penganut agama Majusi.

KERINGNYA TASIK SALWAAH.

• Peristiwa ketiga yang berlaku di Parsi pada malam itu juga adalah keringnya tasik Salwaah.

• Tasik Salwaah dianggap sebagai tempat suci oleh penduduk sekitarnya.

• Tasik Salwaah yang dikatakan kering itu sekarang terletak di dalam negara Iran iaitu diantara daerah Ray, Tehran dan Hamazan.

• Mengikut catatan Abu Abdullah al-Himyari dalam kitabnya, Ar-Rawdh Al-Miʻtaar fi Khabar Al-Aqtaar mengatakan:

“Saawah adalah sebuah perkampungan yang terletak diantara Ray dan Hamazan”.

• Saad D. AbulDhab dalam bukunya, The Epic of Gilgamesh, beliau mengatakan yang bangsa Arab sebelum Islam mempercayai yang tasik Salwaah penyebab berlakunya bencana banjir yang besar di kawasan gurun Samawah pada sekitar abad keenam Masihi.

Bagaimana mungkin tasik yang dikatakan penyebab banjir yang besar dapat dikeringkan dalam satu malam sahaja.

Hanya Allah swt yang Maha Mengetahui dalam semua ketentuanNya.

Walaupun peristiwa ini diceritakan meluas daripada satu generasi ke generasi yang lain, tetapi para ulama hadis seperti Muslim, Bukhari dan dalam kitab hadis yang lainnya tidak pernah mengulaskan tentang kisah ini. Kami menaikkan kisah-kisah ini kerana mahu membincangkan info-info sejarah Parsi dalam kisah yang diwarisi dari zaman berzaman-zaman, mungkin daripada sumber kisah rakyat masyarakat Arab itu sendiri.

Wallahu’alam.

Sumber Rujukan:

1. Ancient Persia and Iranian Civilization oleh Clement Huart.

2. The Prophet Muhammad: A Biography oleh Barnaby Rogerson.

3. The Beautiful Tale of Amina binti Wahab: Mother of Prophet Muhammad saw oleh Muham Sakura Dragon.

4. Iraq: The Ancient Sites and Iraqi Kurdistan oleh Geoff Hann,Karen Dabrowska dan Tina Townsend.


Bill Gates Cipta Kipas Untuk Telan Karbon

Bill Gates mengumpulkan harta tanpa perlu masuk politik. Kekayaannya pula lebih kepada usaha, bukannya percaya pada kursus skim cepat kaya dalam dewan gelap dengan orang bertanya “apa khabar bakal jutawan semua?”

Semua orang tahu aset paling besarnya, iaitu Microsoft. Tetapi pada Mac 2020, beliau sudah tiada kena mengena lagi dengan hala tuju syarikat. Katanya ada hubungan terlalu rapat dengan pekerja (Glazer, et al., 2021).

Setelah berundur daripada tampuk pentadbiran, Gates menumpukan perhatian pada usaha kedermawanan dalam isu perubahan iklim dan kesihatan sejagat (Haselton, 2020).

Beliau banyak berjasa dalam pembangunan vaksin yang bantu menyelamatkan ηγαωα orang ramai di Afrika.

Pada ketika seluruh dunia tidak kisah, Gates datang membawa bekalan kewangan dan vaksin yang mengubah cara hidup tempatan. Tetapi entah kenapa, orang kecoh lebih seolah-olah usaha beliau adalah αηcαmαη pada semua.

Selalunya pendokong anti-vaksin yang tiada solusi sekadar cakap bagaikan tin kosong. Tanpa hujah kukuh, mereka menyindir dan menghina saja. Orang yang tidak tahu menahu pun marah sekali.

Kemudian Gates ingin membuat kipas yang boleh menghasilkan udara bersih untuk semua. Sekali lagi penentang kecam.

Katanya lebih baik tanam pokok yang boleh menapis karbon dioksida menjadi oksigen. Walhal orang yang mengecam tidak faham pun fungsi sebenar kipas beliau mahukan.

Memahami Fungsi Carbon Capture

Gambar di atas adalah lukisan digital sebagai gambaran untuk mudah faham apa Carbon Engineering ingin bina. Kipas-kipas gergasi ini akan menyedut karbon dioksida untuk ditukar menjadi oksigen.

Walau bagaimanapun, ada beza besar dengan pokok sebenarnya. Kipas-kipas ini mengeluarkan oksigen, manakala karbon dioksida pula disimpan untuk dijadikan bahan api (Vidal, 2018).

Ini yang kaki mengutuk tidak faham. Carbon Engineering ingin mengurangkan karbon dalam alam sekitar tanpa menjejaskan ekonomi global.

Teknik ini dipanggil carbon capture and storage, maksudnya karbon dioksida dihantar ke loji pemprosesan yang menggunakan bahan kimia. Kemudian loji ini akan menghantar karbon dioksida diproses ke perut bumi balik.

Jadi ada pendapat mengatakan tempoh penyimpanan memakan masa beberapa dekad, abad dan alaf. Tetapi alam sekitar bebas karbon dioksida, sekali gus mengurangkan tempias daripada perubahan iklim (Stephenson, 2008).

Halangan Realistik

Rasanya semua boleh bayangkan dua halangan utama. Kos awal sangat tinggi untuk membina dan menyelidik bukti keberkesanan.

Kemudian isu kerelevanan pula harus diketengahkan. Kipas gergasi ini kena guna elektrik yang dihasilkan melalui bahan api. Jadi untuk menggerakkan kipas pun kena keluarkan karbon.

Persoalannya, berapa banyak karbon diproses kipas ini? Relevan atau tidak untuk sebarkan karbon untuk simpan karbon? Itu baru setakat kipas. Belum lagi loji pemampatan karbon dioksida yang tentu sekali menggunakan elektrik (entahnya lagi banyak elektrik daripada kipas).

Ketika ini banyak pihak menentang kerana projek ini takkan lagi mengehadkan penggunaan bahan api fosil.

Tambah pula projek kipas gergasi sedia ada masih belum mengurangkan karbon seperti diramal semasa dalam peringkat hipotesis (Groom, 2020).

Jadi itulah sebab kenapa Bill Gates ingin melabur… iaitu untuk mengenal pasti pembolehubah yang boleh menambah baik projek sedia ada. Jika berjaya, karbon pasti boleh dikurangkan. Andainya gagal, manfaat penyelidikan akan melimpah dengan hasil luar jangka.

RUJUKAN:

Glazer, E., et al. (2021, Mei 16). Bill Gates Left Microsoft Board Amid Probe Into Prior Relationship With Staffer. The Wall Street Journal.

Groom, N. (2020, Ogos 7). Problems (ditapiskan) U.S. CO2 capture project before shutdown: document. Reuters.

Haselton, T. (2020, Mac 13). Bill Gates leaves Microsoft board. CNBC.

Stephenson, J. (2008). Climate Change: Expert Opinion on the Economics of Policy Options To Address Climate Change. DIANE Publishing. Halaman 16.

Vidal, J. (2018, Februari 4). How Bill Gates aims to clean up the planet. The Guardian.


Drama Imbangan Kuasa (Balance of Power) Di Kepulauan Borneo: Kerajaan Kubu, Kalimantan

KERAJAAN Kubu telah menyaksikan aksi ‘pengimbangan kuasa’ dasar luar negeri yang paling dramatik semasa zaman kemaraan kekuasaan Barat di Nusantara. Ini kerana walaupun dalam sfera penguasaan Belanda (sepertimana perjanjian Anglo-Belanda 1824), Kerajaan Kubu telah berjaya ‘mengimbangi’ pengaruh Belanda dengan menjalinkan hubungan rapat dengan Inggeris, khususnya melalui Sir Stamford Raffles. Hal ini telah memberikan sedikit sebanyak pengaruh dan prestij kepada Kerajaan Kubu untuk menangkis pengaruh Belanda dalam pentadbiran tempatan.

Belanda tidak berpuas hati dengan dasar luar Kerajaan Kubu dan akhirnya menekan Kerajaan Kubu yang pada asalnya kaya dengan hasil dagangan hingga merana. Pada waktu ini ramai di kalangan keluarga Al-Aydrus telah berpindah keluar – khususnya ke Sarawak yang tidak berada di bawah naungan Belanda.

Akibat tekanan berlanjutan daripada Belanda, akhirnya Syarif Muhammad, Putera Mahkota Kerajaan Kubu dengan berat hati menerima penguasaan dan campurtangan Belanda dalam pemerintahan Kubu. Mendengar keputusan ini Syarif Alwi bin Idrus, adik kepada Syarif Muhammad telah menyatakan rasa tidak setuju atas kerakusan Belanda dan meninggalkan kota Kubu menuju Gunung Ambawang bersama rombongannya.

Dalam aksi dramatik yang menyaksikan penzahiran ‘small states’ menggunapakai ‘balance of power’ untuk meneruskan survival kerajaan, beliau mengibarkan bendera Union Jack di kawasan Belanda sebagai pernyataan menentang Belanda. Tindakan tersebut mendatangkan amarah Belanda, dan Syarif Alwi kemudian dikejar hingga sampai dan mendiami Sarawak yang pada ketika itu di bawah pemerintahan James Brooke.

Keturunan Syarif Alwi dan pengikut-pengikutnya ini akhirnya menjadi salah satu rumpun Hadhrami masyarakat Melayu Sarawak yang berpangkal nama Sayyid/Syed/Tuanku/Wan dan Sharifah, selain membawa nama keluarga Al-Aydrus/Edruce. Antara tokoh yang berkait langsung dengan salasilah keluarga Kerajaan Kubu di Sarawak adalah Yang Dipertuan Negeri Sarawak ke-2, Tuanku Haji Bujang bin Tuanku Haji Othman. Beliau merupakan keturunan langsung (direct decendant) kepada Tuanku Othman bin Syarif Mokhsin bin Syarif Alwi bin Syarif Idrus, Raja Kerajaan Kubu.

Walaupun gagal memerdekakan Kerajaan Kubu daripada penjajahan Belanda, tindakan Syarif Alwi melarikan diri ke Sarawak dan berpihak dengan Brooke atas dasar ‘musuh kepada musuh saya adalah kawan saya’ (the enemy of my enemy is my friend) telah membantutkan hegemoni Belanda di Borneo. Drama imbangan kuasa juga turut berlaku di beberapa kawasan lain di kepulauan Borneo. Ini termasuklah tindakan pembesar-pembesar Melayu Sarawak di Bahagian Kuching di bawah Datu Patinggi Ali yang memilih untuk berpihak kepada Brooke bagi mengimbangi penindasan Pangeran Mahkota Brunei serta ancaman penjajahan dari Belanda yang sudah mula berinjak di tanah Borneo.

Sepertimana tindakan Temenggung Johor menandatangani perjanjian dengan Raffles bagi melindungi institusi pentadbiran tempatan, begitu jualah tindakan Datu Patinggi Ali dalam memilih Brooke, bukan untuk kepentingan peribadi tetapi sebagai survival institusi tempatan, iaitu institusi penguasa Sarawak yang terdiri daripada Datu Patinggi, Datu Temenggung, Datu Bandar dan Datu Imam. Bahkan, semasa James Brooke bercadang untuk menyerahkan Sarawak kepada pihak lain kerana kos pentadbiran yang tinggi – para pembesar Melayu telah membantah keputusan tersebut kerana sedar bahawa ‘direct rule’ oleh British, mahupun Belanda akan menghilangkan terus penguasaan pemimpin tempatan. Walaupun kuasa pembesar Melayu tidak sebesar zaman pra-Brooke, namun ianya akan terus hilang sekiranya Sarawak diperintah terus oleh British ataupun Belanda.

Percaturan Datu Patinggi Ali dan Syarif Alwi ternyata terbukti apabila sepanjang 100 pemerintahan Brooke; para pembesar tempatan yang mewakili institusi-institusi berbeza itu tadi mampu untuk bersuara mewakili komuniti tempatan. Misalnya, larangan menyebar agama Kristian di kalangan orang Melayu yang dikeluarkan oleh James Brooke serta kedudukan Islam sebagai agama rasmi juga terpelihara sepanjang pentadbiran Brooke, walaupun para mubaligh Kristian berbilang mazhab dibenarkan untuk menyebarkan ajaran mereka kepada kaum-kaum lain di Sarawak. Ini berbeza sama sekali dengan pendekatan British Empire di Singapura yang terus menolak status agama Islam dengan Raffles bergiat aktif menggalakkan mubaligh mendekati orang Melayu. Masyarakat Sarawak juga sedikit sebanyak mempunyai ‘leverage’ ke atas Brooke melalui Council Negri, yang membolehkan mereka bernegosiasi tentang tindakan pemerintah.

Namun akibat perubahan zaman pada awal kurun ke-20, lanskap geopolitik mempunyai ‘leverage’ yang lebih tinggi ke atas pemerintahan Brooke berbanding pemimpin tempatan. Seperti yang ditakuti Datu Patinggi Ali pada tahun 1840, penguasaan golongan bangsawan Melayu dan status rasmi agama Islam musnah apabila Sarawak diserah sebagai Koloni kepada British pada tahun 1945.

Politik bukanlah sesuatu yang ‘straight forward’, lebih-lebih lagi apabila melibatkan imbangan kuasa atau ‘balance of power’. Maka janganlah dianggap orang seperti Datu Patinggi Ali ‘menjual negeri’, kerana percaturan politik pada masa itu berbeza dengan masa kini. Walaupun hasrat beliau cuma sampai ‘sekerat jalan’, iaitu sehingga zaman ‘Cession’, percaturan beliau boleh dianggap sebagai salah satu ‘masterpiece’ atau mahakarya dalam seni ‘imbamgan kuasa’.

Bagi yang berminat membaca lebih lanjut berkenaan strategi imbangan kuasa oleh pemimpin tempatan semasa zaman kedatangan Brooke, bolehlah cari naskhah ‘Power and Prowess’ tulisan Dr. John Walker sebagai permulaan. Beliau merupakan pensyarah politik antarabangsa di Defence Force Academy, Canberra, Australia dan juga penasihat strategik hubungan antarabangsa Australia. (Milner, yang menulis tentang konsep Kerajaan dalam kosmologi Melayu juga merupakan penasihat strategik hubungan antarabangsa Australia. Nampak tak betapa pentingnya sejarah Malaysia yang jarang kita belek?)

(Sejarah berkaitan rumpun Hadhrami Kerajaan Kubu di Sarawak pernah ditulis oleh BO dan diposting semula oleh TP dalam pautan tersebut:

Bendera kuning berjata singa dikibarkan semasa penobatan Tuan Besar Raja Kubu Syarif Syahril pada 27 Ogos 2017. Pemilihan Raja dijalankan oleh Dewan Kesultanan (Council of the State) dan Anggota Senior dari kerabat yang menjabat jawatan Mufti/Qadhi (Ruling House).

P/s: kurang jelas sama ada ini merupakan ‘personal standard’ Raja ataupun bendera kerajaan.

-SN-

#KamekSayangSarawakBah!


Alkisah Olimpiad Linguistik Antarabangsa

Olimpiad Linguistik Antarabangsa ataupun dalam bahasa Inggeris,
“International Linguistics Olympiad (IOL)” secara ringkasnya merupakan sebuah
pertandingan bertulis yang berkaitan dengan bahasa. IOL adalah salah satu
daripada dua belas (12) Olimpiad Sains Antarabangsa yang dipertandingkan sejak
tahun 2003 untuk pelajar sekolah menengah. Setiap tahun, pertandingan ini telah
mengumpulkan pasukan ahli bahasa muda dari seluruh dunia untuk menguji minda
mereka dalam pertandingan ini.

Pertandingan IOL terbahagi kepada dua bahagian iaitu kategori individu dan berpasukan. Pertandingan dalam peringkat individu mengandungi lima (5) soalan yang merangkumi bidang teori, matematik dan aplikasinya seperti fonetik, morfologi, semantik, sintaks dan sebagainya. Kesemua soalan tersebut perlu diselesaikan dalam masa enam jam. Setiap jawapan dalam pertandingan itu mesti mengandungi ulasan yang jelas.

Olimpiad Linguistik Antarabangsa telah diadakan buat pertama kalinya di Borovets, Bulgaria dari 6 hingga 12 September 2003. Alexandra Petrova, Boris Turovsky dan Eddin Najetovic yang berasal dari St. Petersburg, Moscow dan Belanda telah memperoleh pingat emas dengan 93, 90 dan 88 markah masing-masing.

Penyelesaian yang dilakukan Alexandra Petrova, Maria Shkapa, Margarita Borovkova, Jana Kuřetová dan Ivaylo Grozdev yang berasal dari St. Petersburg, Moscow, Latvia, Republik Czech dan Bulgaria masing-masing telah diiktiraf sebagai yang terbaik dalam kesemua soalan.

Turutan soalan yang terdapat pada tahun tersebut berkaitan dengan Transcendental Algebra, Arabic Arithmetic, Basque Dates, Bahasa Adyghe dan Bahasa Perancis. Pautan “https://www.ioling.org/booklets/iol-2003-indiv-prob.en.pdf” dan “https://www.ioling.org/booklets/iol-2003-indiv-sol.en.pdf” masing-masing adalah soalan dan contoh jawapan pada tahun tersebut.

Olimpiad Linguistik Antarabangsa telah diadakan buat kali kedua di Moscow, Rusia dari 31 Julai hingga 2 Ogos 2004. Ivan Dobrev, Alexander Piperski dan Ralitsa Markova yang berasal dari Bulgaria, Moscow dan Bulgaria masing-masing telah memperoleh pingat emas dengan 88, 84 dan 82 markah masing-masing.

Penyelesaian yang dilakukan Taisija Šantare dan Natalja Hartšenko yang berasal dari Latvia dan Estonia masing-masing telah diiktiraf sebagai yang terbaik dalam empat daripada lima soalan. Turutan soalan yang terdapat pada tahun tersebut berkaitan dengan Bahasa Kayapo, Latin dan Inggeris, Lakhota, Chuvash dan Armenia. Pautan “https://www.ioling.org/booklets/iol-2004-indiv-prob.en.pdf” dan “https://www.ioling.org/booklets/iol-2004-indiv-sol.en.pdf” masing-masing adalah soalan dan contoh jawapan pada tahun tersebut.

Olimpiad Linguistik Antarabangsa telah diadakan buat kali ke-15 di Dublin, Jerman dari 31 Julai hingga 4 Ogos 2017. Samuel Ahmed,  Przemysław Podleśny, Liam McKnight, Ruei Hung Alex Lee, Zdravko Plamenov Ivanov, Simeon Hellsten, Brian Xiao, Valentin Rumenov Dimov, Elena Keskinova dan Theodor Cucu yang berasal dari United Kingdom, Poland, United Kingdom, Taiwan, Bulgaria, United Kingdom, Amerika Syarikat, Bulgaria, Bulgaria dan Romania masing-masing telah memperoleh pingat emas dengan 92.1, 88.4, 86.2, 80.9, 80.4, 78.7, 78.2, 78, 78 dan 75 markah masing-masing. Penyelesaian yang dilakukan Daniel Vedeneev yang berasal dari Rusia telah diiktiraf sebagai yang terbaik dalam kesemua soalan. Turutan soalan yang terdapat pada tahun tersebut berkaitan dengan Bahasa Birom, Abui, Kimbudu, Khom dan Madak. Pautan “https://www.ioling.org/booklets/iol-2017-indiv-prob.en.pdf” dan “https://www.ioling.org/booklets/iol-2017-indiv-sol.en.pdf” masing-masing adalah soalan dan contoh jawapan pada tahun tersebut.

Olimpiad Linguistik Antarabangsa telah diadakan buat kali ke-16 di Prague, Czech dari 26 hingga 30 Julai 2018. Przemysław Podleśny, Liam McKnight, Swapnil Garg, Viktor Baltin, Zdravko Plamenov Ivanov, Benjamin LaFond, Diego Król, Rujul Gandhi, Pranav Krishna, Alicja Maksymiuk, Benedict Randall Shaw, Angikar Ghosal dan Andrew Tockman yang berasal dari Poland, United Kingdom, Amerika Syarikat, Bulgaria, Bulgaria, Amerika Syarikat, Poland, India, Amerika Syarikat, Poland, United Kingdom, India dan Amerika Syarikat masing-masing telah memperoleh pingat emas dengan 95.25, 87.9, 85.6, 84.8, 82, 81.4, 80, 79, 78.9, 78, 77.7, 76 dan 75.5  markah masing-masing. Yeoh Zi Song dari Malaysia telah memperoleh pingat Perak dengan 63.8 markah.

Penyelesaian yang dilakukan Przemysław Podleśny, Swapril Garg dan Angikar Ghosal yang berasal dari Poland, Amerika Syarikat dan India masing-masing telah diiktiraf sebagai yang terbaik dalam kesemua soalan. Turutan soalan yang terdapat pada tahun tersebut berkaitan dengan Bahasa Creek, Hakhun, Terêna, Bukiyip dan Akan. Pautan “https://www.ioling.org/booklets/iol-2018-indiv-prob.en.pdf” dan “https://www.ioling.org/booklets/iol-2018-indiv-sol.en.pdf” masing-masing adalah soalan dan contoh jawapan pada tahun tersebut.

Kesimpulannya, itu adalah antara kisah dalam pertandingan Olimpiad Linguistik Antarabangsa. Untuk pengetahuan semua; Yongin, Korea Selatan telah dipilih sebagai tuan rumah dalam Olimpiad Linguistik Antarabangsa telah diadakan buat kali ke-17 dari 29 Julai hingga 2 Ogos 2019.

Pada bulan Mei 2019, Malaysia telah mengiktiraf pertandingan ini. Bergantung kepada kategori, yuran untuk memasuki pertandingan ini adalah bermula daripada RM 1 461.81 hingga RM 12 529.80 berdasarkan harga pada 7 Februari 2019. Tarikh pendaftaran dan pembayaran Penuh telah ditutup pada 3 Mei 2019 dan 10 Mei 2019 masing-masing. Untuk peserta yang telah berbuat demikian, 26 Jun 2019 adalah tarikh akhir kemaskini maklumat. Semoga berjaya kepada mereka yang berkenaan.

RUJUKAN:

Registration Schedule. Retrieved May 21, 2019 from  https://iol2019.com/agenda

What is the accrediation status of my country? Retrieved May 21, 2019 from
https://www.ioling.org/participation/

The 16th International Linguistics Olympiad. Retrieved May 21, 2019 from
https://www.ioling.org/2018/

The 15th International Linguistics Olympiad. Retrieved May 21, 2019 from
https://www.ioling.org/2017/

The 2nd International Linguistics Olympiad. Retrieved May 21, 2019 from
https://www.ioling.org/2004/

The 1st International Linguistics Olympiad. Retrieved May 21, 2019 from https://www.ioling.org/2004

International Science Olympiads. Retrieved May 21, 2019 from https://www.ioling.org/


Azan Dalam Bahasa Turki

Menurut Kamus Pelajar Edisi Kedua, “Azan” ditakrifkan sebagai “kalimat-kalimat tertentu yang dilaungkan untuk memanggil orang bersembahyang”.

Bahasa Turki ataupun nama asalnya, Türkçe adalah bahasa Turkik di bawah cabang Oghuz Barat yang dituturkan oleh 88 juta orang di seluruh dunia khususnya di Turki, Cyprus Utara dan Cyprus. Artikel ini membincangkan tentang azan dalam versi Turki.

Setelah tumbangnya Empayar Uthmaniyyah (1299-1924) pada hari Selasa bertarikh 3hb Mac 1924, Presiden Pertama Republik Turki dari tahun 1923 sehingga 1938 iaitu Mustafa Kemal Atatürk telah melakukan banyak pembaharuan dalam pelbagai sudut.

Antara sudut tersebut adalah pengturkian panggilan Azan.  Artikel ini membincangkan tentang azan dalam versi bahasa tersebut.

Azan dalam versi Bahasa Turki dimulakan dengan ayat “Tanrı uludur”. Ayat tersebut adalah bermaksud “Tuhan itu hebat”. Terjemahan perkataan demi perkataan dalam ayat berkenaan adalah “Tuhan” dan “itu hebat”.

Untuk pengetahuan semua, perkataan “Tanrı” dalam Turki adalah masing-masing sepadan dengan “tarï”, “taňry”, “táńiri”, “tengri”, “tangara” dan “toră” dalam Qashqai, Turkmen, Kazakh,Uighur , Yakut dan Chuvash.

Ayat tersebut secara kasarnya mengisahkan tentang siapa empunya zat yang mempunyai kehebatan.

“Şüphesiz bilirim bildiririm Tanrı’dan başka yoktur tapacak” adalah ayat kedua dalam Azan versi Bahasa Turki. Ayat tersebut adalah bermaksud “Tiada lain yang disembah selain Tuhan, ini aku katakan dan umumkan, tanpa ragu”.

Terjemahan perkataan demi perkataan dalam ayat berkenaan adalah “tidak syak lagi”, “aku tahu”, “aku akan memberitahu”, “dari Tuhan”, “lain”, “tidak ada”, “untuk beribadah”.

Ayat tersebut secara kasarnya mengisahkan tentang pengakuan seorang hamba dalam menyembah zat yang Maha Esa.

“Şüphesiz bilirim bildiririm Tanrı’nın elçisidir Muhammed” adalah ayat ketiga dalam Azan versi Bahasa Turki. Ayat tersebut adalah bermaksud “Muhammad itu pesuruh Tuhan, ini aku katakan dan umumkan, tanpa ragu”.

Terjemahan perkataan demi perkataan dalam ayat berkenaan adalah “tidak syak lagi”, “aku tahu”, “aku akan memberitahu”, “Tuhan”, “utusan adalah”, “Muhammad”.

Ayat tersebut secara kasarnya mengisahkan tentang pengakuan seorang hamba dalam mengakui Nabi Muhammad SAW itu pesuruh Allah.

“Haydi namaza” adalah ayat keempat dalam Azan versi Bahasa Turki. Ayat tersebut adalah bermaksud “Marilah Sembahyang”. Terjemahan perkataan demi perkataan dalam ayat berkenaan adalah “ayuh”, “doa”.

Ayat tersebut secara kasarnya mengisahkan tentang permintaan pelaung Azan dalam mengajak orang ramai menunaikan sembahyang.

“Haydi Felaha” adalah ayat kelima dalam Azan versi Bahasa Turki. Ayat tersebut adalah bermaksud “Marilah Felah”. Terjemahan perkataan demi perkataan dalam ayat berkenaan adalah “Ayuh”, “menuju Felah”.

Perkataan “Felah” dalam Turki berasal daripada bahasa Arab, “Falah (فلاح)” yang bermaksud “kejayaan, kebahagiaan, kesejahteraan”. Ayat tersebut secara kasarnya mengisahkan tentang amalan sembahyang mampu membantu menuju kejayaan, kebahagiaan dan kesejahteraan.

“Namaz uykudan hayırlıdır” adalah ayat keenam dalam Azan versi Bahasa Turki. Ayat tersebut adalah bermaksud “Sembahyang lebih bermanfaat daripada tidur”.

Terjemahan perkataan demi perkataan dalam ayat berkenaan adalah “Sembahyang”, “Tidur”, “Ianya lebih baik”. Ayat tersebut secara kasarnya mengisahkan tentang amalan sembahyang yang jauh lebih baik daripada meneruskan tidur.

“Tanrı’dan başka yoktur tapacak” adalah ayat keenam dalam Azan versi Bahasa Turki. Ayat tersebut adalah bermaksud “Tiada lain yang disembah selain Tuhan”.

Terjemahan perkataan demi perkataan dalam ayat berkenaan adalah “Daripada Tuhan” , “selain”, “tiada”, “disembah”. Ayat tersebut secara kasarnya mengisahkan tentang ketegasan seorang hamba dalam menyembah hanya kepada Allah.|

Kesimpulannya, itu adalah penerangan ringkas tentang azan dalam versi Bahasa Turki. Sejak tahun 1932, Azan dilaungkan dalam Bahasa Turki selama 18 tahun.

Sepanjang masa tersebut, sesiapa yang melaungkan azan dalam bahasa lain akan didenda sebanyak 300 Lira (RM 217) ataupun dipenjara sehingga 3 bulan


Rupanya ‘Rambo’ Memang Wujud Semasa Perαng Vietnam

Jika anda mahu melihat Rambo yang sebenar, mungkin lelaki ini boleh jadi cerminan yang paling dekat dengan watak fiksyen yang direka untuk memulihkan imej Amerika Syarikat tersebut. Bezanya adalah lelaki ini watak yang nyata. Apa yang sama? Latar tempat dan plot yang berlaku.

Pada tahun 1965, seorang anggota tentera Amerika Syarikat bernama Roy Benavidez terpijak periuk api semasa melakukan rondaan di Vietnam dan dia kemudian terpaksa dihantar pulang ke Amerika Syarikat untuk rawatan.

Doktor pada masa itu mengatakan dia tak akan boleh berjalan lagi dan mula menyediakan dokumen pelepasan ketenteraan untuk Benavidez, yang bermaksud dia akan dikecualikan dari sebarang kerahan militari.

Walaupun doktor bertegas menasihatkan dia supaya berehat dan jangan banyak bergerak, tapi di luar pengetahuan dan pengawasan doktor, dia mula berlatih pada setiap malam dalam usaha untuk mengembalikan semula keupayaannya untuk berjalan. Apa yang menarik, dia berjaya berjalan semula.

Selepas lebih setahun terlantar di hospital, Benavidez keluar dari hospital pada Julai 1966 dan bertekad mahu kembali bertem.pur di Vietnam. Walaupun masih mengalami kesakitan akibat kesan keced.eraannya, dia kembali ke Vietnam Selatan pada Januari 1968.

Menurut Benavidez, tindakannya yang mahu kembali ke Vietnam adalah satu bentuk tindak balas bagi membuktikan apa yang media siarkan tentang tentera adalah salah. Ketika itu kebanyakan pihak media tidak menyokong campur tangan Amerika dalam krisis di Vietnam.

Ini juga menyebabkan demonstrasi jalanan diadakan hingga membawa kepada tindakan mem.bakar bendera negara oleh para peserta. Ini menguatkan lagi semangat Benavidez mahu kembali ke Vietnam.

Pada 2 Mei 1968 di tengah-tengah Per.ang Vietnam, dia terlibat dalam satu operasi khas untuk menyelamatkan rakan-rakan tenteranya yang terced.era. Oleh kerana mereka ced.era, Benavidez tidak dapat bergerak ke zon pikap helikopter yang terdekat.

Roy Benavidez bertindak melompat dari helikopter yang sedang terapung (30-50 kaki/9-15 meter di udara) dan berlari sejauh 75 meter di bawah ancaman terkena peluru sesat berikutan tem.bak-menem.bak masih berlaku antara musuh dan rakan-rakannya yang terced.era.

Ketika itu satu-satunya yang dia bawa ketika dia melompat dari helikopter hanyalah sebilah pisau. Semasa dia sedang berlari ke arah rakan-rakannya, dia sudah terced.era di kaki kanan, muka dan kepala.

Apabila dia sampai ke posisi pasukannya, Benavidez didapati ced.era parah akibat tem.bakan senjata ringan di bahagian perut dan serpihan b.om tangan di belakangnya. Kemudian, juruterbang helikopter turut ced.era parah dan helikopternya terhem.pas.

Walaupun dia ced.era parah, Benavidez berjaya membawa lari dokumen sulit dan kembali ke bangkai helikopter, di mana dia membantu rakan-rakan yang ced.era keluar dari helikopter dan mengumpulkan kesemua mangsa yang terselamat ke dalam formasi pertahanan.

Dalam menghadapi hujan peluru musuh, dia bergerak ke sana sini di sekitar anggota skuadnya bagi mengagihkan air minuman serta peluru kepada rakannya yang sedang mempertahankan posisi itu.

Kemudian dia menghubungi pengkalan untuk meminta sokongan udara dan satu lagi cubaan menyelamat. Dia ditem.bak di paha beberapa kali lagi.

Semasa dia menuju ke helikopter penyelamat kedua, dia telah diti.kam oleh musuh tetapi dia berjaya membu.nuh musuh dalam pergelutan tangan kosong walaupun sedang terced.era. Namun dia jatuh pengsan semasa dalam perjalanan pulang ke pangkalan.

Apabila mereka berjaya kembali ke pangkalan, dia disahkan meninggal dunia dan dimasukkan ke dalam beg m.ayat. Semasa orang lain sedang menyediakan beg may.at, dia meludah ke muka doktor dengan sisa tenaga yang masih ada untuk memberitahu yang dia masih hidup.

Master Sarjan Raul Perez “Roy” Benavidez ialah seorang sarjan di U.S. Army yang telah dianugerahkan Pingat Kehormatan atas tindakan beraninya dalam pertem.puran berhampiran Lộc Ninh, Vietnam Selatan pada 2 Mei 1968 semasa berkhidmat sebagai anggota Army Special Forces dalam Per.ang Vietnam

Dia menyertai Texas Army National Guard pada tahun 1952 semasa Per.ang Korea. Pada Jun 1955, dia dipindahkan daripada Army National Guard kepada US Army secara aktif.

Selepas bersara, dia menetap bersama keluarganya di El Campo, Texas. Benavidez kemudian menjadi aktivis yang bersuara tentang kepentingan pendidikan dan ketenteraan di beberapa pangkalan tentera, sekolah dan pusat perlindungan. Benavidez juga aktif dalam isu Veteran.

Roy Benavidez meninggal dunia pada 29 November 1998 ketika berusia 63 tahun di Pusat Perubatan Tentera Brooke, setelah mengalami kegagalan pernafasan dan komplikasi diabetes.

Walau bagaimanapun, kisah keberanian Roy Benavidez ini tidak ada sebarang kaitan mahu pun menjadi inspirasi terhadap kemunculan watak fiksyen dalam siri filem propaganda Amerika Syarikat iaitu John Rambo.


Commodus: Maharaja Paling Liar Dalam Sejarah Rom

Maharaja Commodus adalah maharaja yang menyebabkan empayar Rom mulai runtuh akibat cara baginda memerintah yang begitu korup. Commodus percaya bahawa baginda ialah inkarnasi dari hero mitologi bernama Hercules kerana sifatnya yang suka bertarung di arena gladiator.

Baginda juga suka membvnuh lawan yang tidak lagi berupaya melawan dan binatang puas saat baginda bertarung sebagai gladiator. Kerana ketaksuban Commodus ini, ramai rakyat Rom tidak menerima baginda sebagai maharaja.

KEHIDUPAN AWAL COMMODUS

Commodus dilahirkan pada 31 Ogos 161 Masihi di kota Lanuvium, 22.5 kilometer dari tenggara Rom. Ayahandanya ialah maharaja Rom bernama Marcus Aurelius dan bondanya ialah sepupu pertama Aurelius bernama Faustina the Younger.

Commodus ialah anak kesepuluh dari 14 orang anak. Pada asalnya, Commodus lahir bersama adik kembarnya bernama Titus Aurelius Fulvus Antonius. Setelah Titus meninggal dunia pada usia 4 tahun, hanya Commodus saja yang hidup.

Ahli perubatan Aurelius bernama Galen diberi tugasan untuk menjaga Commodus untuk memastikan dia sentiasa sihat. Jika Commodus sakit, dia segara diubati agar badannya sentiasa cergas.

Selain diberi jagaan kesihatan yang cukup, Commodus juga diberikan pendidikan yang baik dan latihan ketenteraan dan dia gradusi dengan jayanya, Dari kehidupan awal, Commodus dilihat terjamin dan berkelayakan sebagai maharaja Rom yang berkarisma.

Namun uniknya pada kehidupan awal Commodus ini, dia diambil sebagai anak angkat oleh keempat-empat maharaja sebelum Aurelius, sampaikan Commodus mendapat gelaran Caesar pada umur 5 tahun bersama adik lelakinya bernama Marcus Annius Verus.

Setelah kemangkatan Verus, Commodus satu-satunya anak lelaki Aurelius yang mempunyai gelaran Caesar. Di sinilah Aurelius mula terdesak inginkan darah dagingnya mewarisi takhta selepas baginda mangkat, bermula dari melantik anak lelakinya ini sebagai ketua tentera pada usia yang muda.

Bertahun-tahun Commodus membesar, dia dikatakan sedih dengan sikap ayahandanya yang tidak lagi serius melakukan urusan kerajaan, tidak lagi maharaja yang berkarisma di mata Commodus.

Terdapat khabar bahawa Commodus bukanlah anak kandung Aurelius, sebaliknya dia adalah kelahiran dari hubungan sulit bondanya. Khabar ini wujud disebabkan Commodus sendiri yang cintakan pertarungan gladiator.

Kemudian wujud lagi khabar bahawa Commodus ialah anak kelahiran bondanya bersama seorang gladiator.

Dari perkhabaran ini Aurelis berasa sedih namun baginda tetap juga ingin mengasah bakat Commodus untuk menjadi pewarisnya . Ketika Commodus pada usia remaja, dia mengikuti ekspedisi ketenteraan ayahandanya. Pada 27 November 176 Masihi, Aurelius melantik Commodus sebagai Imperator, pangkat atasan yang tugasnya seperti komander.

Pada tahun-tahun berikutnya, Commodus menjadi maharaja bersama Aurelius dan mereka berdua memerintah bersama sehingga kemangkatan Aurelius pada tahun 180. Dari sinilah Commodus dilantik sebagai maharaja baru dan ahli konsul termuda dalam sejarah Rom.

ZAMAN PEMERINTAHAN COMMODUS

Setelah kemangkatan ayahandanya, Commodus menjadi maharaja solo. Sepanjang baginda memerintah, segala urusan pentadbiran Rom baginda bersikap acuh tak acuh dan tidak cekap. Tidak pernah Commodus berniat untuk menjadi maharaja berkaliber seperti mendiang ayahanda inginkan.

Commodus pada mulanya melibatkan diri dalam aktiviti tentang kepimpinan dan mengadakan perjanjian damai yang lebih memihak kepada Rom. Kemudian, baginda melaksanakan penurunan nilai mata wang Rom iaitu denarius dan menurunkan nilai ketulenan mineral perak.

Pada awal pemerintahan, baginda bertanggungjawab seperti maharaja terdahulu. Lama kelamaan, Commodus terus fokus hobinya sebagai gladiator. Menurut sejarahwan Rom bernama Dio Cassius, Commodus mula tidak berminat dalam dunia politik saat empayar Rom mengalami keruntuhan. Di sinilah Commodus jadikan Rom dari kerajaan emas kepada kerajaan besi dan berkarat.

Semasa baginda sibukkan diri dalam arena gladiator, Commodus biasanya terus terjun ke arena dan ikut bertarung. Orang Rom melihat tindakan baginda ini sebagai tindakan memalukan dan tidak menghormati upacara gladiator.

Namun Commodus tidak peduli dan dengan angkuh baginda menyatakan dengan jelas bahawa dia ialah inkarnasi Hercules. Kemudian, baginda mahukan patung arca dirinya berpakaian seperti Hercules dan mahukan rakyat memanggil beliau dengan nama Hercules.

Apabila bertarung dalam arena, ramai lawan Commodus menyerang kalah untuk selamatkan dirinya. Namun Commodus seperti haiwan buas. Semasa latihan, Commodus membvnuh semua lawannya.

Ketika masuk dalam arena, Commodus meminta tentera yang cedera dan cacat dibawa masuk untuk dibvnuh. Rakyat yang kecacatan kaki akan diikat bersama dan disediakan untuk Commodus pukul sepuasnya.

Tambahan lagi, baginda membvnuh haiwan-haiwan eksotik seperti singa, burung unta, badak sumbu, gajah, dan zirafah. Ketaksuban Commodus dalam arena gladiator menjadikan warga Rom kegerunan dan muak akan peranannya sebagai maharaja.

AKHIR KEHIDUPAN COMMODUS

Kerana sifat Commodus yang liar ini, ia membawa kepada percubaan untuk membvnuh baginda. Pada November 192, baginda mengadakan Plebian Games, permainan di mana baginda menggunakan panah dan lembing untuk memburu haiwan liar yang berkeliaran pada waktu pagi. Petangnya pula baginda pergi ke arena gladiator.

Sehingga bulan Disember tahun ini, Commodus akan mengisytiharkan dirinya sebagai gladiator yang sah pada tahun baru iaitu 1 Januari 193. Pengisytiharaan baginda mengundang kemarahan warga Rom dan para anti-Commodus mula melakukan cubaan membvnuh maharaja itu.

Skandal Commodus bernama Marcia memainkan peranan penting dalam cubaan membvnuh Commodus. Pertama, dia meracun maharaja itu dengan meletakkan racun dalam makanan. Namun Commodus memuntahkan balik makanan itu. Cubaan kedua pula ialah meminta kawan segusti Commodus bernama Narcissus mencekik baginda semasa mandi. Percubaan ini berjaya dan akhirnya Commodus mengikut jejak maharaja dahulu yang mati dibvnuh pada tahun 192.

Kisah Commodus ini kemudian ditulis dan disimpan oleh sejarahwan. Kisah baginda menjadi pengajaran kepada semua warga bahawa menjadi maharaja yang ‘syok sendiri’ dan taksub kepada arena gladiator bukanlah maharaja yang Rom inginkan, walaupun empayar semakin goyah. Di sinilah Commodus dikenali sebagai maharaja yang memulakan keruntuhan empayar Rom.

Kalau anda berminat dengan artikel berkaitan Tamadun Rom, kami sebenarnya baru sahaja menaikkan dua buku terbaru kami, KITAB TAMADUN ROM dan KITAB TAMADUN MONGOL untuk mula dijual di Shopee. Boleh beli di KTM: https://bit.ly/3r5FGS4 KTR: https://bit.ly/30VoLai

RUJUKAN:

Reese, M.R. 27 November 2021. Commodus: The Outrageous Emperor Who Fought as a Gladiator. Ancient Origins.


Sains Di Sebalik Hamil Selepas Mandi Di Tasik Dayang Bunting

Tular demikian hari katanya kalau ingin mendapatkan zuriat, boleh cuba berendam di Tasik Dayang Bunting. Siap ada testimoni kononnya hamil seminggu selepas balik dari Langkawi. Dari segi hukum agama, semua sudah tahu betapa kritikalnya kenyataan sedemikian rupa.

Tengok pada lagenda, tasik ini ada macam-macam cerita. Katanya inilah kolam mandi kegemaran puteri kayangan Mambang Sari yang dicintai putera Mat Teja. Tidak lupa juga pada lagenda seorang tentera Jepun dibaham buaya putih kerana mandi dalam keadaan berbogel.

Ketepikan sebentar soal lagenda. Cerita-cerita ini – benar atau fiksyen – adalah warna-warni kebudayaan yang memberi kesinambungan pada pertumbuhan anak bangsa.

Tetapi dari segi saintifik, apakah logik hamil dalam masa seminggu selepas berendam di Tasik Dayang Bunting?

Pertama sekali, kena faham dulu macam mana sistem pembiakan manusia. Ikut pada hukum alam, benih lelaki bercampuran dengan benih perempuan dan menjadikan anak. Hukum agama tidak lari jauh daripada hukum alam: benih suami ditumpahkan untuk bersenyawa dengan benih isteri – dan anak yang terjadi adalah anak dari segi syarak. Anak yang dilahirkan daripada perkongsian tanpa ikatan nikah tidak berhak sepenuhnya maca manak kelahiran sah syarak.

Hal yang ini tidak langsung bermasalah dalam perkongsian pasal Tasik Dayang Bunting. Yang betul-betul bermasalah adalah lepas seminggu terus hamil.

Pembetulan Melalui Fakta

Teknologi semasa masih belum cukup ampuh untuk mengesan kehamilan pada saat benih-benih bersenyawa. Malah ilmu saintifik meletakkan tempoh antara pertumpahan dan persenyawaan, iaitu berapa lama sperma ambil untuk tembus ovum. Semua ini rambang kiraannya; ikut pada orang, mudah kata. Sperma yang lemah tidak bermakna lelaki itu tidak cukup jantan. Sperma yang kuat pun sama – tidak bermakna cukup jantan kerana silap-silap suruh jadi imam pun berpeluh-peluh.

Kehamilan bergantung pada tempoh haid. Wanita akan menghasilkan sebutir telur di organ ovari. Beberapa hari selepas mula haid, telur tersebut meninggalkan ovari ke arah rahim. Kalau ada sperma, proses persenyawaan akan bermula di salur benih (Fallopian tubes) lagi. Sperma hanya ada enam hari saja untuk bersenyawa dengan ovum ini. Maksudnya, persenyawaan akan berlaku dalam masa enam hari selepas hubungan syahwat.

Sudah ada bau-bau logik pasal boleh hamil seminggu selepas berendam. Tetapi tunggu dulu; cerita belum habis lagi. Katakanlah sperma bersenyawa dalam masa 2 hari. Nutfah mengambil masa 3 hari untuk pergi ke rahim. Sampai saja, nutfah perlu melekat pada lapisan rahim. Proses ini mengambil masa 2 hari.

2 + 3 + 2 = 7 hari. Logik? Tunggu dulu.

Sekali lagi semuanya tertakluk pada orang itu sendiri. Namun teknologi sedia ada tidak mengesan kehamilan pada saat nutfah melekat pada rahim. Industri kesihatan bergantung pada alat ujian kehamilan, yang mengukur kepekatan hormon keibuan (human chorionic gonadotropin) dalam air kencing. Hormon keibuan ini mula membanjiri air kencing selepas terjadinya uri bayi (Betz & Fane, 2022).

Ini yang menimbulkan masalah. Uri bayi mula terbentuk dalam masa 7 hingga 10 hari selepas nutfah tertanam dalam rahim (Cleveland Clinic, n.d.). Sekarang semua sudah nampak keralatan di sebalik “lekat seminggu selepas berendam”. Sebab 7 + 7 = 14 hari.

Kiraan manual ini ada risiko keralatan. Tengok terus apa pakar cakap: badan manusia ambil masa untuk mengeluarkan hormone keibuan. Kena tunggu hormon keibuan cukup dalam air kencing dulu sampai boleh dikesan ujian kehamilan. Selalunya 3-4 minggu selepas hari pertama haid terakhir baru cukup.

Maka kesimpulannya, kau sudah hamil semasa kau berendam dalam air Tasik Dayang Bunting. Lain macam juga situasi apabila – anak dapat, dosa khurafat/syirik pun dapat.

RUJUKAN:

Betz, D., & Fane, K. (2022). Human Chorionic Gonadotroin. Statpearls. National Library of Medicine.

Cleveland Clinic. (n.d.). Placenta.


Seni Politik Khalifah Muawiyah R.A

Walaupun Khalifah Muawiyah dianggap sebagai pendiri Daulah Bani Umayyah. Namun begitu, harus diketahui bahawa ahli keluarga Bani Umayyah kurang memainkan peranan di dalam pentadbirannya. keutamaan lebih diberikan oleh Khalifah Muawiyah kepada kabilah-kabilah di Syam seperti Bani Qays, Bani Kalb dan Bani al-kindi.

Hal ini kerana kekuatan Khalifah Muawiyah dan kemenangannya sebelum ini berpunca daripada sokongan yang jitu daripada penduduk Syam. selain itu, khalifah Muawiyah ingin mengurangkan ancaman daripada ahli keluarga Bani Umayyah yang mampu menggugat kekuasaan politiknya disebabkan sistem Muawiyah yang memberikn kuasa mutlak kepada para gabenor di bawah pengawasanya. Oleh sebab itu, Kabilah Umaiyyah dilihat kurang menonjol sepanjang 20 tahun pemerintahan Muawiyah baik dari segi politik maupun militer. Namun bergitu khalifah Muawiyah melantik beberapa ahli keluarga di dalam pentadbiran jika:

1. Mereka mampu menjalankan tugas

2. Kurang memberi ancaman dalam menjatuhkan khalifah Muawiyah melalui pengaruh mereka.

Antara ahli kelurga Bani Umaiyyh yang diberi kepercayaan oleh Khalifah Muawiyah ialah:

A. Marwan bin al-Hakam

B. Utbah bin Abu Sufyan

C. Al-Walid bin Utbah

D. Amr bin Said

E. Said bin Al-Ash

F. Anbasa bin Abu Sufyan

Salah satu kebijakkan politik Khalifah Muawiyah di dalam menguji ahli kelurganya adalah sentiasa melantik gabenor Hijjaz dalam kalangan Bani Umayyah. Bahkan boleh dikatakan Hijjaz adalah medan percubaan dalam menguji kepemimpinan keluarganya. Ahli keluarga yang dilantik sering ditempatkan oleh Khalifah Muawiyah di tempat yang berbeza untuk mengelakkan pakatan timbul antara mereka bagi menjatuhkan dirinya.

Seni Politik Khalifah Muawiyah Dan Perpindahan Ibu Kota Negara Ke Damsyik

Sesungguhnya antara perubahan besar yang dilakukan oleh Khalifah Muawiyah ialah memindahkan ibu kota kerajaan islam ke Syam yang berpusat di Dimashq. Muawiyah bukanlah orang yang pertama melakukan perkara ini kerana sebelum ini Amirul Mukminin Khalifah Ali telah memindahkan ibu kota Kerajaan Islam dari Madinah ke Kufah kerana faktor geografinya dekat dengan wilayah Muawiyah di Syam disamping pendokong Ali rata-ratanya berpusat di Iraq. Pemindahan ini dilihat salah satu dari kebijaksanaan politik Khalifah Muawiyah atas beberapa faktor:

1. Syam adalah pusat kekuatan Muawiyah. Sesungguhnya harus diakui rahsia kekuatan Khalifah Muawiyah adalah sokongan yang mantap daripada penduduk Syam. Mereka sangat setia akan kepemimpinan Khalifah Muawiyah. Kekuatan Syam menjadi kelebihan Muawiyah dalam menghadapi Amirul Mukminin Khalifah Ali yang memiliki pendokong Iraq yang berpecah belah.

Bahkan pasca Tahkim apabila Muawiyah berusaha meluaskan Pengaruh ke Mesir, Hijjaz dan Yaman, beliau melakukannnya dengan mudah disebabkan penduduk Iraq yang tidak menyahut seruan khalifah Ali bagi melawan Muawiyah. Kebijakkan Khalifah Muawiyah dalam merangkul penduduk syam berpunca dari sifat santunnya, keadilannya serta auranya yang hebat dalam mempertahankan syam dari serangan Rom Byzantine dengan menubuhkan armada islam perrama pada zaman Khalifah Uthman.

Selain itu khalifah Muawiyah dapat menjalinkan hubungan yang kukuh dengan penduduk Syam melalui perkahwinan. Kabilah yaman merupakan kabilah yang utama di Syam. Maka seawal menjadi gabenor, Muawiyah telah mengahwini wanita utama dalam kabilah Yaman Bani Kalb iaitu Maimun. Hasil daripada perkahwinan ini melahirkan anak yang bernama Yazid.

Hal ini menyebabkan Bani Kalb memberikan kesetiaan penuh kepada Muawiyah kerana budaya Arab anak yang memiliki darah sesebuah kabilah mampu membentuk sebuah persekutuan kabilah.

2. Damsyik adalah sebuah pusat yang strategik. Seseungguhnya semenjak era Rom Byzantine, Damsyik.adalah kota peradaban serta pusat empayar Rom di bahagian Timur. Apabila Muawiyah menjadi Khalifah, beliau melihat Damsyik adalah ibu kota yang sesuai bagi daulah Islam yang semakin luas dari timur ke barat.

Hal ini berbeza berbanding Madinah yang kedudukan geografinya sangat jauh dari negeri yang dibuka oleh empayar islam. Kota ini terletak di tengah-tengah empayar Islam. Di bahagian timur terdiri.daripada Irak dan Parsi manakala di bahagian Barat terdiri dari Mesir dan Afrika.

3. Wilayah syam menghampiri Byzantine. Kedudukan Syam yang berdekatan dengan Rom Byzantine menyebabkan Muawiyah mampu membentuk tentera musim panas dan sejuk yang mengempur wilayah Rom di lautan mahupun daratan sehingga empayar Byzantien tidak mampu menyerang wilayah islam dan terpaksa mengambil posisi bertahan.

Rujukan:

Daulah Umawiyah oleh dr.Yusuf al-isy (edisi terjemahan pustaka al-kauthar 2013)

al-a’lam al-islami fi al-ashr al-umawi oleh Prof Dr Abdussyafi muhammad Abdul Lathif (edisi terjemahan pustaka al-kauthar 2014)

Muawiyah bin Abu Sufyan Sakhsiyatuhu wa asrahu al-dawlah al-Sufyaniyah oleh dr.ali muhammad al-shalabi (edisi terjemahan darul Haq 2012)

Nota Editor: Artikel adalah sumbangan Iqbal Harraz.


Krisis Politik Antarabangsa Angkara Belon Pengintip China

Pada 28 Januari 2023, sebuah belon udara berwarna putih masuk dalam ruangan udara Amerika Syarikat – melintasi Alaska, Canada dan akhirnya mencerobohi udara Tanah Besar Amerika. Sebelum ditembak jatuh, belon udara ini berapungan di atas sebuah fasiliti nuklear dalam negeri Montana. Jadi pihak Amerika Syarikat mendakwa belon ini adalah alat pengintip. Manakala China pula berkata belon ini hanyalah kapal cuaca (Lee, 2023).

Menariknya, isu ini telah mencetuskan krisis politik yang agak besar. Politik Amerika Syarikat sedang berkelahian. Politik China juga agak-agak sama, cuma bernada lain. Di Amerika Syarikat, pihak Republican menabur segala kritikan terhadap Joe Biden kerana tidak tembak bila dah tahu (Griffiths, 2023).

Pihak Democratic membalas kritikan berkata 1) “kalau tembak semasa berada di langit Montana, ramai akan tercedera” (falling debris) dan 2) “jangan cakap banyaklah; masa zaman Trump, tiga belon udara masuk mengintip. Dan Trump tak tembak satu pun.” (Neukam, 2023).

Apabila Republicans tahu yang zaman Trump ada krisis ni, mereka berpaut pada nada konspirasi ‘deep state’ – kononnya ada pencabulan kuasa kerana orang tentera tak bagitahu Trump (Mueller, 2023). Jadi mudah kata, krisis agak besar di Amerika Syarikat… sampai Setiausaha Negara Anthony Blinken dah batalkan kunjungan di China.

Kerajaan China Mesti Bertindak Balas

Konsep “kapal cuaca” sebenarnya bukan benda baharu. Pada tahun 1960, Amerika Syarikat ingin mengintip Kesatuan Soviet. Mereka menghantar kapal U-2 dinaiki Francis Gary Powers, yang ditembak jatuh Tentera Soviet. Apabila tahu U-2 sudah jatuh, kerajaan Amerika Syarikat cuba menutup cerita berkata, “kapal cuaca yang terkeluar daripada laluan penerbangan dan masuk dalam sempadan Soviet.”

Hujah sama dibuat China. “Belon udara (untuk tujuan) cuaca yang terkeluar daripada laluan dan masuk dalam sempadan Amerika.” Masalahnya, banyak betul belon udara yang terkeluar daripada laluan sekarang. Pada 3 Februari, Jabatan Pertahanan Amerika Syarikat berkata ada belon kedua sedang melalui Amerika Latin.

Memang benar China tetap akan menafikan ini belon pengintip. Tetapi sekarang segala pekung sudah terbuka, memang krisis politik dalam negara sendiri agak besar. Menurut seorang pakar geopolitik bernama Susan Shirk, “(situasi ini) amat memalukan China kerana mereka sedang mempersoal kecekapan kerajaan Xi Jinping.”

China sekarang sedang ‘berundur’ dan menutup cerita semata-mata… tanpa sebarang hujah kukuh untuk membetulkan keadaan. Kalau berlaku pada Amerika Syarikat semata-mata, boleh tahan juga. Ini terjadi kat Canada sekali. Dan sekarang ada beberapa negara sudah mula bising. Tambah ketika ini kerajaan Xi Jinping semakin tidak popular kerana Dasar Zero Covid.

Imej Xi Jinping di pentas global juga boleh tahan tercalar. Asalnya beliau menyatakan kekesalan. “China kesal kapal udara ni masuk Amerika secara tak sengaja melalui keadaan luar kawalan.”. Tapi dah kapal udara ni ditembak jatuh, kenyataan China dah bertambah keras saban hari. Siap ada tuduhan kononnya Amerika Syarikat sengaja mencalarkan usaha Biden-Xi dalam membaiki hubungan dua hala.

Apabila fikir balik, macam pelik juga. Kalau betul ini kapal udara yang bertujuan nak mengumpulkan maklumat cuaca, kenapa tidak isytihar awal-awal kepada pemantau udara Amerika dan Canada? Belon udara katanya hanyut berhari-hari tapi tiada siapa isytihar apa-apa.

Semua ni hanyalah hipotesis buat masa sekarang. Tentera Laut Amerika Syarikat dah turun di pantai South Carolina, dimana belon udara tu ditembak jatuh. Mereka nak tengok barangan apa diguna belon udara tersebut. Situ baru boleh kita tahu secara tuntas apa yang dah berlaku.

Salah satu punca kenapa Amerika bengang dengan China adalah krisis antara Rusia dan Ukraine. Kalau korang nak tahu secara lanjut pasal perang ni, jemput baca PUTIN: TSAR MODEN RUSIA: https://bit.ly/3RczxwD

RUJUKAN:

Griffiths, B. (2023, Februari 5). Trump and other Republicans call for US ‘to shoot down’ a suspected Chinese spy balloon. Business Insider.

Lee, M. (2023, Februari 4). Chinese balloon soars across US; Blinken scraps Beijing trip. Associated Press.

Mueller, J. (2023, Februari 6). Greene calls for probe into why Trump was unaware of previous Chinese balloons. The Hill.

Neukam, S. (2023, Februari 5). Chinese balloons flew over US three times during Trump administration: officials. The Hill.


Heraclius Mengetahui Rahsia Kemenangan Islam Di Yarmuk?

Pertempuran Yarmuk merupakan salah satu daripada pertempuran yang paling hebat dalam sejarah dan ketamadunan Islam. Pertempuran ini menemukan angkatan tentera Islam yang dipimpin oleh Khalid bin Walid menentang bala tentera kerajaan Rom yang diketuai oleh Tazariq (Theodorus Trithurius). Pertempuran Yarmuk ini berlaku pada akhir-akhir Kekhalifahan Abu Bakar al-Siddiq (13H/634 M) berdekatan dengan Sungai Yarmuk yang merupakan salah satu sungai di Jordan.

Menurut Ibnu Kathir, pasukan Romawi Timur ini telah membawa hampir 240, 000 tentera. Kira-kira 80, 000 pasukan berkuda, 80, 000 pasukan infantri dan 80,000 selebihnya merupakan tentera berjalan yang diikat dengan rantai di kaki mereka. Namun Saif bin Umar berkata bahawa pasukan yang dirantai tersebut hanya berjumlah 10, 000 dan setiap sepuluh individu akan dirantai di bahagian kaki untuk mengelakkan mereka lari ketika pertempuran. Tentera Islam pula hanya berjumlah sekitar 30, 000-40,000 bahkan Saif bin Umar meriwayatkan bahawa dalam bilangan tentera muslimin itu terdapat kira-kira 1,000 orang sahabat baginda ﷺ. 100 orang daripada jumlah tersebut pula merupakan para pejuang Badar.

Pertempuran besar ini telah mengakibat sejumlah kema.tian yang besar di kedua-dua belah pihak. Tentera Romawi kehilangan kira-kira 45-50 peratus daripada jumlah asal manakala tentera Islam yang gugur syahid dianggarkan sekitar 3000 orang.

Antaranya ialah Ikrimah bin Abu Jahal yang bertindak mengumpulkan para pejuang berani ma.ti syahid dengan menyeru, “Wahai Kaum Muslimin, aku dahulunya meme.rangi Nabi Muhammad ﷺ, tetapi hari ini aku akan membela agama-Nya. Apakah ada di kalangan kamu yang mahu membaiahku untuk syahid bersama?” Seruan jihadnya itu kemudiannya dibaiah oleh bapa saudaranya, al-Harith bin Hisyam dan Dhirar b Azur yang lantas dituruti oleh kira-kira 400 orang yang lain. Mereka berlari kencang ke arah musuh dengan pedang terhunus tajam, menghayun ke kiri dan kanan sehinggalah syahid yang dicita-citakan menjadi kenyataan.

Setelah hampir seminggu pertempuran tersebut, maka tentera Islam beroleh kemenangan setelah pasukan Rom tersebut bersama panglima mereka Tazariq melarikan diri daripada petempuran. Tetapi akhirnya, Tazariq berjaya dibu.nuh oleh tentera Islam. Sisa-sisa pasukan Rom yang terselamat pula menganjakkan kaki ke Antaqia dan memberitahu Heraclius (Maharaja Rom) bahawa pertempuran tersebut telah dimenangi oleh orang Islam.

RAHSIA KEMENANGAN

Ketika mereka sampai ke Antaqia maka Heraclius yang berang bertanya kepada mereka dengan lancang, “Celakalah kalian! Beritahu kepadaku tentang musuh yang kalian pe.rangi. Bukankah mereka sama manusia seperti kamu”. Mereka menjawab perlahan, “Ya”.

Kemudian Heraclius bertanya lagi, “adakah jumlah kamu semua lebih banyak daripada mereka atau sebaliknya?”. Para tentera tersebut menjawab, “jumlah kami berlipat kali ganda lebih banyak daripada mereka.” Heraclius yang tidak berpuas hati kemudian bertanya lagi, “lalu, bagaimana mungkin kamu semua beroleh kekalahan?”

Maka bangunlah seorang tentera yang paling senior di antara mereka dan berkata, “kami kalah kerana mereka solat di malam hari, berpuasa di siang hari, mereka bahkan menepati janji, menyeru kepada perkara ma’ruf dan mencegah kemungkaran serta saling jujur sesame mereka. Sedangkan kami semua gemar meminum khamar, berzina, memungkiri janji, membuat kezaliman dan kerosakkan di bumi”. Mendengar jawapan itu, Heraclius lalu berkata ringkas, “Engkau sememangnya benar”.

Heraclius kemudiannya mengucapkan salam perpisahan kepada tanah jajahannya itu dengan berkata, “selamat tinggal Syam, tanah jajahanku yang indah. Sekarang engkau menjadi milik musuh.” Akhirnya Heraclius membawa diri dari Antaqia menuju ke Kota Konstantinopel, Ibu Kota Kerajaan Rom Timur.

RUJUKAN:

Ibnu Kathir, al-Bidayah wa al-Nihayah.

Muhammad as-Sallabi. The Biography of Abu Bakar, trans. Faisal Shafeeq.


Mumia Chinchorro: Apa Khabar Mumia Paling Tua Dunia?

Bila ditanya tentang di mana lokasi mumia tertua di dunia, ramai memberikan jawapan Mesir. Ada melihat jawapan ini logik kerana penemuan banyak mumia di banyak tapak Mesir Purba sekitar Lembangan Sungai Nil. Tetapi hakikatnya, lokasi sebenar mumia tertua di dunia terletak di kawasan ini: Gurun Atacama di Chile.

Menariknya di sini, orang Chinchorro telah mengamalkan pemumiaan sekurang-kurangnya sejak 5000 SM. Ini menjadikan mereka orang terawal mengamalkan pemumiaan 2,000 tahun lebih awal daripada orang Mesir Purba. Cuma beza mereka ialah Mesir Purba berstatus peradaban kompleks dengan orang Chinchorro pula mengamalkan gaya hidup pemburu-pengumpul hasil era pra-seramik. (Johnson, 2019)

300 mumia Chinchorro yang ditemui para pengkaji arkeologi kini diletakkan di Muzium Arkeologi San Miguel de Azapa yang terletak di perkampungan San Miguel de Azapa. Bagaimanapun, hanya 10% mumia sahaja yang dipamerkan kepada orang ramai. Ini kerana muzium berkenaan tidak mempunyai wang atau ruang mencukupi untuk mempamerkan semua mumia tanpa merosakkannya.

Menurut kurator dan pakar pemuliharaan Mariela Santos, kebanyakan koleksi mumia ini ada kaitan dengan upacara kema.ti.an yang dijalankan oleh orang Chinchorro. Proses pemumiaan pada awalnya diaplikasikan kepada bayi dan fetus sebelum diteruskan kepada orang dewasa. Ini mungkin ada kaitan dengan kadar kema.ti.an tinggi membabitkan bayi dan kanak-kanak di kawasan didiami mereka.

Tambah Santos, terdapat lima gaya pemumiaan yang dibuat orang Chinchorro dalam tempoh 4,000 tahun. Tetapi mengikut mumia yang ditemui saintis di Atacama, mumia merah dan hitam yang biasa dilihat.

Bagi proses penghasilan mumia hitam, orang Chinchorro memo.to.ng semua bahagian tubuh si ma.ti sebelum diawet dan disambungkan semula. Sementara untuk mumia merah pula, po.to.ngan-po.to.ngan kecil dibuat pada badan si ma.ti dengan tujuan mengeringkan ruang dalam badan dan mengeluarkan organ-organ dalaman.

Kedua-dua jenis mumia ini kemudiannya diisi dengan kayu dan mensiang sebelum dipakaikan rambut palsu dan topeng yang diperbuat daripada tanah liat. Tidak seperti mumia era Mesir Purba di mana mumia ditanam bersama harta yang dimilikinya, mumia Chinchorro ditanam sehelai sepinggang. (Johnson, 2019)

Bagaimanapun, dengan perubahan iklim yang melanda dunia hari ini, ia sudah mula menjejaskan keutuhan mumia-mumia Chinchorro. Semasa mumia-mumia ini ditemui, ia masih dalam keadaan baik. Ini disebabkan iklim Gurun Atacama yang kering dan panas sekaligus memastikan mana-mana mikroorganisma tidak dapat hinggap pada mumia. (Daley, 2016)

Tetapi akibat perubahan iklim yang lebih lembap di sebelah utara, ia membenarkan mikroorganisma mula memakan kolagen yang ada pada mumia. Atas sebab itu, sebarang kajian dan usaha pemuliharaan harus digerakkan dengan segera bagi memastikan kisah orang Chinchorro ini tidak lenyap ditelan zaman.

Hasrat ini direalisasikan menerusi pembukaan sayap pameran yang lebih besar di Muzium Arkeologi San Miguel de Azapa pada tahun lepas. Bahagian pameran ini mampu menempatkan lebih 35% koleksi mumia dan diharap dapat memelihara keutuhan semua mumia Chinchorro. (Johnson, 2019) Cara ini dicapai dengan meletakkan mumia yang dipamerkan kiub-kiub khas di mana suhu dan kelembapannya dikawal. (Daley, 2016)

RUJUKAN:

Daley, Jason. (2016). What Have the World’s Oldest Mummies Kept Under Wraps?. Smithsonian Magazine.

Johnson, Mark. (2019). Surprise! The world’s oldest mummies are not in Egypt. CNN Travel.


Wanita Korea Selatan Takut Untuk Mengandung

Jika ditanya mana-mana warga Korea Selatan apa ancaman yang perlu ditangani kerajaan, sudah pasti ramai memilih kerenah negara jiran mereka, Korea Utara. Tetapi ada satu perkara yang diibaratkan diimbau berbunyi, dilihat bersua[1]: kadar kelahiran bayi yang rendah. Dan ini membawa kepada satu realiti pahit yang sedang dialami Jepun iaitu populasinya Korea Selatan semakin mengecil dengan bilangan warga emasnya semakin bertambah.

Berdasarkan angka bancian terkini yang dikeluarkan pada awal Januari lepas, bilangan populasi terkini negara itu ialah 51,829,023 orang. Nampak ramai tetapi ia sebenarnya mencatat penurunan sebanyak 20,838 orang pada tahun lepas. Mengikut laporan agensi berita Yonhap, kadar kelahiran bayi mencatatkan penurunan daripada 1.49% (2010) kepada 0.05% pada 2019.

Bancian ini turut mendedahkan kadar kematian Korea Selatan mengatasi kadar kelahiran baru iaitu 307,764 kematian berbanding 275,815 kelahiran. Bilangan warga emas juga dijangka bertambah dengan bancian terkini menunjukkan peratusan warganya yang berusia 60 tahun ke atas ialah 24%.

Pengurangan populasi bukan sekadar berlaku di luar bandar membabitkan golongan warga emas malah di bandar-bandar besar. Ibu negara Korea Selatan, Seoul mencatat pengurangan warganya sebanyak 60,000 orang pada 2020. Situasi ini merunsingkan ramai pihak terutama kerajaan kerana ia masih belum menemui titik noktah di sebalik pelbagai insentif yang dilancarkan.

Bagi menangani masalah ini, kerajaan pimpinan Presiden Moon Jae-in mula melaksanakan insentif dan polisi tambahan kepada rakyat. Bermula tahun 2022, ibu mengandung akan mendapat insentif tunai berjumlah ₩1 juta (RM3662.49) dan ₩2 juta (RM7324.98) untuk setiap kelahiran. Bagi ibu bapa yang mahu mendapatkan cuti penjagaan anak untuk tahun pertama kelahiran, mereka akan mendapat ₩3 juta (RM10987.46) selama tiga bulan. Lebih banyak manfaat diraih keluarga yang mempunyai anak ramai termasuk subsidi untuk pendidikan kolej.

Bagaimanapun, semua ini tidak dapat menyelesaikan kebuntuan yang dihadapi warga Korea yang ingin berkahwin dan memiliki anak. Harga rumah masih lagi mahal di sebalik pelbagai inisiatif untuk menurunkannya. Pengangguran semakin meningkat berikutan situasi pertumbuhan ekonomi semakin perlahan dan pandemik Covid-19. Dan paling penting, budaya kerja dan tradisi yang masih statik dan tidak mengikut perubahan zaman.

Di Malaysia, prospek mengandung dan kelahiran bayi dianggap satu kurniaan Tuhan kepada pasangan suami isteri. Tetapi di Korea Selatan, kurniaan Tuhan itu dianggap satu sumpahan terutama kepada wanita yang bekerja. Walaupun wujud undang-undang diskriminasi yang melarang diskriminasi terhadap wanita termasuk wanita mengandung, ia dipandang sepi oleh syarikat-syarikat termasuk chaebol.

Dan ia dibuktikan menerusi kisah seorang wanita bernama Choi Moon-jeong. Pada satu ketika, dia mengambil keputusan memberitahu ketuanya bahawa dia mengandung. Tetapi apabila Moon-jeong memberitahu berita gembira tersebut, inilah yang terkeluar dari mulut bosnya: selepas mendapat anak, apakah anak atau syarikat akan didahulukan? Sesiapa saja yang mendengar soalan ini sudah pasti akan naik angin[2] bukan kepalang.

Dan soalan itu membuka kepada lebih banyak masalah untuk Moon-jeong semasa mengandungkan bayinya itu. Tugasnya sebagai akauntan cukai memaksanya berada lama di pejabat lebih-lebih lagi selepas bosnya menimbunkan lebih banyak kerja kepadanya. Bila perkara itu cuba dibangkitkan, ketuanya menganggap Moon-jeong tidak komited kepada syarikat.

Akhirnya, tekanan sebegini mengakibatkan dia merasa kurang sihat dan terpaksa dibawa perkhidmatan kecemasan ke hospital. Hasil pemeriksaan pakar perubatan mendapati Moon-jeong mengalami tekanan yang teruk dan ia hampir-hampir mengakibatkan keguguran. Seminggu selepas peristiwa itu, Moon-jeong kembali bekerja di syarikat tetapi masih merasakan bosnya mahu memaksanya berhenti kerja.

Perkara yang dialami wanita itu bukan sesuatu yang asing bagi wanita Korea Selatan. Ini diakui sendiri oleh Moon-jeong di mana wujud kes wanita-wanita mengandung yang berfikir panjang sebelum mengumumkan berita tersebut kepada majikan mereka. Malah, dia tidak terkejut ada yang memilih untuk tidak mempunyai anak disebabkan diskriminasi melampau sesetengah majikan terhadap wanita Korea Selatan.

Budaya kerja keras, waktu kerja lama dan dedikasi dilihat menjadi tulang belakang kejayaan ekonomi Korea Selatan dalam tempoh 50 tahun sehingga menjadi sebuah negara maju. Bagaimanapun, menurut ilustrator komik dalam talian Jang Yun-hwa, ramai memandang sepi sumbangan kaum wanita terhadap transformasi ekonomi negara itu. Tidak ramai tahu, kebanyakan wanita bekerja di sektor perkilangan walaupun gaji yang ditawarkan rendah. Yun-hwa turut merujuk pengorbanan golongan ibu menjaga keluarga bagi memastikan suami dapat bekerja dengan aman.

Bersesuaian dengan perubahan semasa, wanita juga kini menjadi sebahagian daripada golongan profesional dan mengisi jawatan di pelbagai peringkat pengurusan dan pentadbiran. Tetapi sikap masyarakat terhadap wanita masih tidak berubah termasuk menyerahkan bulat-bulat tanggungjawab menjaga anak dan warga emas kepada wanita.

Ini bukan mitos tetapi dibuktikan menerusi data yang dikeluarkan OECD[3]. Berdasarkan laporan OECD pada 2018, lelaki Korea Selatan menghabiskan masa selama 45 minit untuk kerja tidak berbayar seperti penjagaan anak-anak. Sementara wanita pula menghabiskan masa lima kali ganda untuk kerja sama.

Bagi Profesor Emeritus Kim Seung-kon dari Universiti Kebangsaan Seoul, amat sukar bagi wanita mengandung mengimbangi antara tuntutan kerjaya dan keinginan bergelar ibu. Selain berdepan diskriminasi di tempat kerja, wanita Korea Selatan perlu mencari pusat jagaan kanak-kanak yang boleh dipercayai. Malangnya, amat sukar mencari pusat penjagaan yang boleh dipercayai berikutan wujud kes salah laku terutama penderaan terhadap kanak-kanak.

Situasi sebegini amat menakutkan wanita Korea Selatan terutama yang merancang untuk berkahwin dan memiliki anak. Bagi Choi Mi-yeon, 32, dia terpaksa memikirkan semula rancangannya membina keluarga dengan kariernya selepas menghadiri beberapa temuduga kerja. Dalam kebanyakan temuduga yang dihadirinya, panel temuduga bertanya kepadanya sama ada Mi-yeon mempunyai rancangan untuk berkahwin atau tidak. Dan dalam satu temuduga yang lain, seorang panel mengakui sekiranya dia mengandung, syarikat perlu membayar cuti bersalin bergaji kepadanya.

Diskriminasi, persepsi jantina dan tradisi budaya yang statik mengakibatkan kewujudan sebuah generasi yang dipanggil Generasi Sampo. Sampo dalam Bahasa Korea bermaksud melepaskan tiga perkara iaitu hubungan, perkahwinan dan anak-anak. Mungkin bagi kita, cadangan sebegini amat radikal tetapi bagi mereka, ia merupakan satu kemewahan yang tidak dapat dicapai lagi-lagi bila berdepan isu perumahan mahal dan pengangguran yang semakin bertambah.

Yoo Nara, 37, mengakui prospek membina rumahtangga dan mempunyai anak-anak merupakan satu prospek yang indah. Tetapi selagi dua isu ini tidak diselesaikan dan memaksa dirinya berkorban termasuk melepaskan kerjayanya, maka ia dianggap satu kemewahan yang takkan mampu dicapai. Nara juga mengakui tidak mahu mengalami nasib sama seperti ibunya yang dipaksa menguruskan semua hal rumahtangga tanpa dibantu oleh bapanya semasa dia masih kecil.

Pertubuhan Bangsa Bersatu (PBB) menganggarkan populasi Korea Selatan akan terus meningkat sehingga 2024 sebelum mencatat penurunan. Dan mereka menjangkakan menjelang tahun 2100, bilangan populasi mereka ketika itu ialah 29 juta orang. Ironinya, itulah angka populasi Korea Selatan semasa ditadbir Park Chung-hee pada tahun 1966. Dan penulis tidak terkejut, Generasi Sampo akan menjadi penentu sama ada kemerosotan ini dapat diatasi atau berterusan hingga mencecah angka yang dinyatakan pada 2100.

NOTA KAKI:

[1] Peribahasa yang bermaksud kebenaran yang tidak boleh dinafikan.

[2] Simpulan bahasa yang bermaksud marah.

[3] Akronim untuk Pertubuhan Kerjasama dan Pembangunan Ekonomi.

RUJUKAN:

Joo-hee, C. (2021). South Korea sees more dea-ths than births for 1st time. ABC News.

McCurry, J. (2021). South Korea’s population falls for first time in its history. The Guardian.

McCurry, J dan Kim, N. (2021). ‘Luxuries I can’t afford’: why fewer women in South Korea are having children. The Guardian.

Quick, M. (2019). South Korea’s population paradox. BBC Worklife.

Maybin, S. (2018). ‘Why I never want babies’. BBC News.


Mitos Dinding Perisai Vikings

Ketika ini, siri televisyen Vikings yang ditayangkan di saluran History memasuki musim terakhirnya. Dengan baki beberapa episod lagi, peminat mula mengimbas detik-detik menarik sepanjang tujuh musim siri yang dicipta oleh pencipta The Tudors, Michael Hirst. Bagi penulis, satu detik yang menjadikan Vikings lain dari yang lain ialah strategi dinding perisai mereka pada musim pertama.

Adegan pertem-puran orang Viking pimpinan Ragnar Lothbrok yang menggunakan strategi dinding perisai:

Strategi sebegini memang menarik dan menambah elemen dramatik pada siri tersebut. Tetapi menurut Rolf Warming dari Universiti Copenhagen, strategi dinding perisai langsung tidak wujud kerana perisai mereka lebih kecil dan turut dijadikan sebagai sen-jata tambahan semasa pertem-puran berlaku.

Kesimpulan beliau bukan omong kosong semata-mata. Sebaliknya, ia disokong oleh teks-teks Norse lama, bukti arkeologi dan teknik peper-angan Viking sendiri yang menekankan elemen kejutan, kelajuan dan kemahiran sen-jata.

Bagi menguji sama ada strategi tersebut benar-benar berhasil atau tidak, Warming mengenakan kelengkapan per-ang yang digunakan orang Viking ketika itu. Ini termasuklah topi besi, baju besi dan pelbagai jenis perisai bagi menguji sama ada ia berkesan atau tidak bila diserang sen-jata ta-jam.

Apabila beliau mengaplikasikan strategi dinding perisai, perisai yang digunakannya mengalami kerosakan teruk. Tetapi apabila Warming menggunakannya sebagai sen-jata tambahan semasa menahan asakan pihak lawan, perisai hanya mengalami sedikit kerosakan.

Selain dibuktikan menerusi eksperimen lapangan, teks-teks lama Viking langsung tidak menyebut strategi ini. Lantaran itu, Warming menyimpulkan perisai digunakan oleh orang Viking sama ada sebagai pelindung daripada sen-jata ta-jam atau dijadikan sebagai sen-jata tambahan semasa berlawan.

Bukti arkeologi turut menyokong kesimpulan beliau menerusi penemuan artifak sebuah perisai di tapak kubu lama Viking di Denmark pada 2010. Kesemua perisai ini dikatakan dibuat semasa era Raja Harald Bluetooth yang memerintah dari 958 hingga 986 Masihi. Ia berukuran diameter 85 cm, ketebalan 8 mm di bahagian tengah dan 5 mm pada bahagian tepi.

Perisai ini diperbuat daripada tujuh papan kayu fir, ada lubang di bahagian tengah dan pemegangnya diberi hiasan sederhana. Sekiranya perisai ini benar-benar berasal dari Era Viking, ia sudah pasti akan dilitupi oleh kulit binatang dan dicat dengan warna cerah. Perisai yang dilitupi dengan kulit binatang lebih tahan lasak bila digunakan di medan per-ang.

Di samping penemuan artifak di Trelleborg, perisai lengkap turut dijumpai di perkuburan kapal Gokstad di Norway. Pasukan pakar arkeologi yang membuat ekskavasi di situ menemui pelbagai artifak termasuk 64 perisai bulat yang berwarna biru atau kuning. Perisai-perisai ini digunakan sebagai rak perisai untuk melindungi krew kapal daripada sera-ngan anak pa-nah pihak musuh.

Dan bagi memastikan mitos ini tidak lagi wujud, Viking bertem-pur dengan pelbagai taktik peper-angan yang berbeza. Salah satu daripadanya ialah strategi svinfylking (Hidung Babi) yang menyaksikan pahlawan-pahlawan Viking menggem-pur dinding perisai pihak lawan dengan ka-pak bagi mencetuskan panik. Bagaimanapun, strategi ini tidak berkesan apabila pihak musuh segera berundur.

Strategi dinding perisai ini turut berlawanan dengan mentaliti orang Viking sendiri. Bagi orang Viking, mereka lebih dikenali sebagai pahlawan gagah dan bertem-pur dengan berani dengan harapan dapat diberi ganjaran berada di Valhalla. Justeru, strategi ini kelihatan seperti lesen dramatik Hirst dan bukan fakta sejarah sebenar.

RUJUKAN:

Lanesskog, T. (2021). Dissolving Myths: Vikings Did NOT Hide Behind Shield Walls. ThorNews.


Betapa Banyaknya Makanan Dibazirkan Oleh Seluruh Dunia

Menurut kajian yang dibuat oleh Pertubuhan Bangsa-Bangsa Bersatu (PBB) menerusi agensi ‘Food and Agriculture Organization’ (FAO), dunia merekodkan pembuangan sisa makanan (food waste) sebanyak 1.3 Bilion tan atau 1.3 Trilion kilogram (kg) pada setiap tahun.

Daripada jumlah itu, kira-kira 670 juta tan sisa makanan terhasil di negara-negara berpendapatan tinggi (high-income), manakala baki 630 juta tan pula disumbangkan oleh negara berpendapatan rendah, berdasarkan pemerhatian FAO.

Dari sudut sosio-ekonomi pula, peradaban manusia telah pun membazirkan wang sehingga $990 Bilion USD atau RM4.029 Trilion setahun melalui pembuangan 1 per 3 daripada keseluruhan jumlah makanan yang terhasil di seluruh pelosok dunia.

Walau bagaimanapun, FAO turut mendapati bahawa jumlah kumulatif keseluruhan pembaziran wang berkaitan dengan aktiviti pembuangan sisa makanan adalah berjumlah $2.6 Trilion USD pada setiap tahun. Angka ini adalah dapatan daripada ‘Full-Cost Accounting’ (FCA) yang dilaksanakan oleh FAO terbitan tahun 2014.

Menerusi rangka kerja (framework) FCA, FAO melaporkan kos keseluruhan makanan yang dibuang adalah sebanyak $1 Trilion USD, selain tambahan tanggungan kos ke atas alam sekitar (environmental cost) sebanyak $700 Bilion dan $900 Bilion lagi merangkumi kos sosial (social cost).

Ironinya di sini, dalam pada sebahagian besar masyarakat dunia galak membuang lebihan sisa makanan pada setiap hari, seramai 820 juta penduduk bumi hidup melarat dalam keadaan berlapar dan kekurangan nutirisi (under-nourished) setakat tahun 2018.

Sebagai info, aktiviti pembuangan sisa makanan bukan hanya dilakukan oleh kelompok pengguna akhir seperti pengguna isi rumah (household), ianya turut melibatkan kesemua rantaian perbekalan makanan (food supply chain) yang merangkumi golongan pengeluar (pengilang & peladang), pemborong dan juga peruncit.

Selain daripada pembaziran wang dan merugikan sahabat-sahabat kita yang tidak cukup makan di luar sana, tabiat pembuangan sisa makanan yang berlebihan turut membawa risiko ke atas alam sekitar, yang mana kajian terbaharu menunjukkan bahawa 8% perlepasan Gas Rumah Hijau telah disumbangkan oleh pembuangan sisa makanan sahaja.

Pencemaran alam sekitar berlaku ekoran daripada pertambahan jumlah tapak perlupusan sampah (landfill) di bawah pengurusan ‘Municipal Solid Waste’ (MSW). Sisa-sisa makanan yang terkumpul di atas tapak perlupusan sampah kemudiannya akan melepaskan gas ‘Methane’ (CH⁴), selain daripada perlepasan sejumlah kira-kira 3.3 Bilion tan gas ‘Carbon Dioxide’ (CO²) ke dalam ruang lingkup atmosfera bumi.

Perbezaan ketara di antara kedua-dua kelompok negara ‘kaya’ dan ‘miskin’ adalah, negara berpendapatan tinggi khususnya negara di benua Amerika Utara dan Oceania ‘membuang’ 32% sisa makanan mereka di peringkat awal (earlier stage) iaitu dalam peringkat pengeluar, pemborong, peruncit, termasuk rangkaian restoran dan hotel, diikuti 61% pembuangan menerusi pengguna akhir (end consumer).

Berbeza dengan senario yang berlaku di negara ‘miskin’ seperti negara-negara di kawasan ‘sub-saharan’, yang mana 83% makanan terbuang adalah menerusi peringkat awal iaitu produksi, penyimpanan (storage) dan juga pemprosesan. Hanya 5% sahaja lebihan sisa makanan yang dibuang oleh pengguna akhir di kawasan ini menurut kajian ‘World Resources Institute’.

Antara punca-punca paling ‘common’ berlakunya pembuangan sisa makanan adalah; sikap pembeli yang suka membeli makanan melebihi keperluan sendiri (dibaca; tamak & membazir). Selain itu, terdapat juga sesetengah pasar raya yang kerap menyimpan stok makanan ‘grade’ tinggi bagi memenuhi kehendak pasaran yang kemudiannya berlaku lambakan stok dan terbuang.

Malahan, sebuah kajian yang dilaksanakan oleh ‘European Commission’ telah mendapati bahawa 10% daripada 88 juta tan sisa makanan terbuang di benua Eropah adalah disebabkan oleh kekeliruan penglabelan tarikh luput. Ramai pengguna dikatakan terkeliru dengan label-label seperti; ‘best before’, ‘best by’, ‘sell by’ atau ‘use by’.

Senario pembuangan sisa makanan di Malaysia juga amat membimbangkan, setelah statistik terkini menunjukkan bahawa 60% sisa sampah di bawah MSW tergolong di dalam kelas makanan, termasuk buah-buahan dan sayur-sayuran. Secara ‘total’, jumlah anggaran sisa sampah di Malaysia pada tahun 2020 adalah sebanyak 10.9 Juta tan, yang mana 6.54 Juta tan daripadanya adalah makanan.

Dalam pada itu, pada tahun 2016, jumlah purata sampah yang dibuang rakyat Malaysia pada setiap hari adalah sebanyak 15000 tan, termasuk 3000 tan sisa makanan yang boleh dimakan (edible food) berdasarkan laporan kajian yang dilaksanakan oleh ‘Food Aid Foundation’.

Di peringkat global, negara Australia mengungguli carta ‘Top 10 Per Capita Food Waste’ berdasarkan laporan ‘Food Sustainibility Index’ terbitan tahun 2017, dengan rekod purata sebanyak 371 kilogram sisa makanan per penduduk. Diikuti Amerika Syarikat (278 kg), Turki (168 kg), Sepanyol (165 kg), Jepun (157), Jerman (154 kg), Mexico (149 kg), Itali (145 kg), Morocco (135 kg) dan Portugal di tangga ke-10 dengan 135 kg.

Negara yang paling kurang penghasilan sampah per kapita adalah negara China dan Greece, masing-masing dengan 44 kg untuk setiap penduduk, diikuti India (51 kg), Russia (56 kg), Colombia (63 kg), Brazil (71 kg), Mesir (73 kg), dan United Kingdom (74.7 kg).

Dari segi penghasilan sisa makanan mengikut berat (kilogram) pula, Amerika Syarikat adalah negara penghasil ‘food waste’ terbesar di dunia pada tahun 2017 dengan jumlah sebanyak 90.8 Bilion kg, diikuti India (67.7 Bilion kg), China (61.1 Bilion kg), Jepun (19.8 Bilion kg), Mexico (18.4 Bilion kg), dan Brazil (14.8 Bilion kg) menurut indeks global.